text:
Martin Niemöller
Emil Gustav Friedrich Martin Niemöller (Lippstadt, ai 14 di zenâr dal 1892 – Wiesbaden, ai 6 di març dal 1984) al è stât teolic e pastôr luteran, e cuintri dal nazisim. Fi di un pastôr al à servît il sô paîs come uficiâl di marine tes nâfs sotomarinis te prime vuere. Maridât tal 1919 e deventât Pastôr luteran tal 1924. Atîf dal inprin cuintri il program arian dai naziscj ancje se no le veve cui ebreus.
Al fo cjapât e sierât tal 1937 de Gestapo, polizai politiche dai naziscj, par dret ordin di Hitler, inrabiât par une sô predicje. Al restà par vot agns prisonîr in plui cjamps di concentrament dai naziscj tant che chel di Dachau, fintremai a la liberazion. Al fo un vivarôs pacifist cuintri i armaments nucleârs e la vuere dal Vietnam. Tal 1961 al deventà president dal Consei Mondiâl des Glesiis (World Council of Churches)
Al è famôs pe poesie Prin vignerin... che tancj falant a crodin che e sedi stade scrite di Bertold Brecht. La poesie e marche il pericul de flaperie denant ai clârs butui di un regim totalitari.
La poesie[cambie | modifiche il codiç]
La sô poesie e je un grum famose, dut câs lis peraulis no son dal dut siguris, tant che a gambiin daûr la version, parcè tal inprin no jere une poesie ma ben une predicje pe Setemane Sante dal 1946.
Original Als die Nazis die Kommunisten holten, habe ich geschwiegen; ich war ja kein Kommunist.
Als sie die Sozialdemokraten einsperrten, habe ich geschwiegen; ich war ja kein Sozialdemokrat.
Als sie die Gewerkschafter holten, habe ich nicht protestiert; ich war ja kein Gewerkschafter.
Als sie die Juden holten, habe ich nicht protestiert; ich war ja kein Jude.
Als sie mich holten, gab es keinen mehr, der protestieren konnte.
Prin vignerin...[cambie | modifiche il codiç]
Prin vignerin pai comuniscj, e jo no ai dite nuie parcè no jeri comunist.
Daspò vignerin pai socialdemocratics, e jo no ai dite nuie parcè no jeri socialdemocratic.
Daspò vignerin pai sindacaliscj, e jo no ai dite nuie parcè no jeri sindacalist.
Daspò vignerin pai ebreus, e jo no ai dite nuie parcè che no jeri ebreu.
Po vignerin a cjolimi me. E nol jere restât plui nissun par podê dî alc.


c: text/html

text:
Buine zornade
23 nov 2007
Il plasê di vivi e di murî
Vuê o vevi chê di doprâ dôs fetis di polente di chê di íar par fâ da colaseon.
O ai fat come tal ristorant sul lâc magjôr il dí dai muarts: O ai mitût parsôre une slepe di formadi e cuant che il formadi al tacave a fâ bufulis in te pagjele lui ai siervît in taule.
Il gno invidât al cjatave ch'al ere un tic masse sut e alore o i ai zontât a le svuelte une slepe di pomodoro.
Il colôr de polente cul blanc dal formadi e il ros dai pomodoros e lavin a meravê e il sut de polente rustide cul bagnât dai pomidoros al lave ancjemó miôr. Il gno invidât al si é complimentât cun me e jó cun lui tant che le me femine a rideve parcé che no sai fâ le cusine zence zujâ a fâ il côgo e a l'invidât tal stès timp.
Daspó mi a contât ch'a veve stât a viodi une amie tal ospedâl. Le so amie, dopo doi ains zence pomodoros a si ere decidude. A veve stât a comprâ no un pomodoro ma un un Kg di pomodoros daspó a ere lade a cjase e a veve clamât le ambulance e intant che l'ambulance a vignive a cjoile
a si ere regalâde il so chilo di velen.
Forsit, une dí, come il pancreas di Pavarotti, ancje il só a la fasarà morî pe strade ma intant e varà gjoldût fint insomp il so plasê dal pomodoro.
O scuignarin disi ch'a no dismentei di clamâ ancje il plevan le prosime vôlte se a voe di confesâsi. No si sà mai.
Buine zornade
Scrit dal Mario Sommarti A l'ore juste: 07:27
Etichetât: Da mangjâ e da bevi
Nessun commento:
Iscriviti a: Commenti sul post (Atom)

robotstxt: allowed

filter: keep


text:
Cul
mês di Otubar, inte suaze dal salon dal libri di Karaez / Carhaix,
al sarà screât il portâl Lenn
(lei) che si propon di meti adun i diviers editôrs che a publichin
par breton. In dì di vuê a son une vincjine lis cjasis editoris che
a stampin libris in lenghe bretone par une produzion complessive tor
dai 120/130 titui par an. Il portâl al à chê di judâ a superâ la
visibilitât dispès limitade di chestis publicazions, di ufrî un
panorame il plui larc pussibil su dutis lis novitâts editoriâls par
breton e di permeti a ducj chei che a vuelin lei ta cheste lenghe di
cjatâ intun sît unic i libris disponibii e lis informazions par
consultâ o par cjoli lis diviersis publicazions.
Font:
Le Telegramme,
01/06/16


text:
Fassisim
Il fassisim e je une dotrine politiche nazionaliste e totalitarie di estreme diestre nassude in Italie par opare di Benito Mussolini che puartâ ae ditature dal 1922 al 1943. Par estension il tiermin al ven doprât par indicâ, moviments estremiscj, guviers ditatoriâi di diestre e in gjenerâl ategjaments e compuartaments no democratics, raziscj e intolerants.
La peraule e ven dal talian fascio (fas) che al sarès il simbul che dopravin i litôrs romans tant che simbul di union e justizie.
Il fassisim in Italie.
Il fassisim al nas in Italie tai agns dopo la prime vuere mondiâl par opare di Benito Mussolini. Si trate di un moviment nazionalist e antidemocratic che in curt si met de bande dai bacans e dai parons des fabrichis cuintri i sindacâts e i partîts di ispirazion socialiste.
La borghesie taliane, spaventade di chel che al jere sucedût in Russie, e viodè Mussolini tant che l'om bon di fâ tornâ l'ordin. Lis azions violentis dai scuadriscj, che a pestavin i aversaris politics cui manganei o che i fasevin bevi il vuelin di ricin, a forin dopradis cun regolaritât dal fassisim.
Tal 1922 e fo la marcje su Rome di Mussolini e dai soi oms cu la cuâl al rivà al guvier.
Daspò tantis violencis (come il delit Matteotti) al limità la libertât di peraule e al abolì ducj i partîts; la Cjamare dai Deputâts e fo disfate par lassâi puest a la Cjamare dai Fas e des Corporazions dant vite a la ditature.
Tai agns 30 il regjim al deventâ aleât de Gjermanie di Hitler e al adotâ lis leçs raziâls.
Dopo lis vueris di Spagne e di Etiopie al entrà te seconde vuere mondiâl tal Jugn dal 1940 cuant che cu la sconfite de France la vitorie e sameave aromai dongje.
Nol fò cussì e dopo il sbarc dai merecans e dai inglês in Sicilie tal 1943 il Re al arestà Mussolini. I todescs lu liberarin e cussì al podè fondâ te alte Italie la Republiche di Salò che e là indenant fin al Avrîl dal 1945 cuant che a rivarin i aleâts e Mussolini al fo copât dai partigjans.
Il fassisim in Friûl.
Ancje se in misure minôr rispiet a ce che al sucedè in Emilie Romagne e in Toscane ancje in Friûl e fo la azion violente dai scuadriscj fassiscj tai prins agns 20.
Dopo la nassite de ditature la situazion si stabilizà. In Friûl fo puartade indenant une fuarte politiche nazionaliste cuintri lis minorancis sclavis e todescjis.
E fo une politiche di italianizazion fuarçade, si improibî l’ûs di lenghis diferentis dal talian, si cirì di fâ emigrâ in Austrie i carinzians de Val Cjanâl, si obleà il gambiament dai cognons che no someavin talians, si spostarin in altri bandis de Italie i mestris elementârs che a fevelavin sloven e v.i.
In cheste suaze il regjim al doprâ, almancul in part, il furlan come mieç par cirî di latinizâ i cunfins orientâi. Il furlan al fo viodût tant che un dialet dal talian che però nol fo ostegjât cussì tant come i altris dialets atôr pe Italie.


text:
Il
president de Turchie Recep Tayipp Erdogan al à declarât di
considerâ finît il procès di pâs inviât inte Vierte dal 2013 su
iniziative dal PKK, il Partît dai Lavoradôrs dal Kurdistan. Cundut
dal bloc unilaterâl des azions armadis de bande de vuerilie curde,
il nivel de repression al è cressût a man a man che e aumentave la
fuarce de resistence curde intal Rojava, o sei il Kurdistan “sirian”.
A butâ benzine sul fûc al è stât il sassinament a Suruç (Tal
Kurdistan “turc”) di 32 zovins impegnâts a sostignî la cause
curde intal Rojava intun atentât atribuît al Stât Islamic. Ae
repression violente des protestis ator pe Turchie pe posizion ambigue
des autoritâts di Ankara tai confronts dal Stât Islamic i son
vignudis daûr azions armadis atribuidis al PKK. La Turchie e à
cussì decidût di rispuindi a chês che e calcole tant che “menacis
teroristichis” doprant la aviazion par bombardâ lis postazions dal
PKK intal Kurdistan irachen (azion che e à causât disinis di muarts
pe plui part civîi) e proponint la creazion di une fasse di
interdizion cuintri dal Stât Islamic inte Sirie setentrionâl. La
linie turche e à cjatât la poie de NATO, ma par tancj di lôr –
ancje tra i diplomatics europeans – la operazion e somee pensade
plui par pidimentâ lis miliziis curdis dal Rojava, in prime linie
cuintri dal Stât Islamic, che no cuintri chest ultin.
Font:
Ekurd Daily, 28-30/07/15;
Naiz:, 28/07/15


text:
Prime di domandâi al guvier macedon di sotscrivi un tratât di amicizie tra i doi stâts, il guvier di Sofia al à di ricognossi la esistence de lenghe e de nazionalitât macedone e che intal teritori de Bulgarie e esist une minorance che e parten a cheste comunitât nazionâl. A declarâlu a son stâts i rapresentants de organizazion OMO Ilinden Pirin che e rapresente la minorance macedone de Bulgarie. Zaromai di agns cheste organizazion e prove a regjistrâsi tant che moviment politic, ma cheste pussibilitât i ven dineade des autoritâts bulgaris che le piturin di organizazion “separatiste”. Propit pes violazions ai dirits di organizazion di chest grup, la Bulgarie e je stade condanade de Cort europeane pai dirits umans di Strasburc.
Font: Balkan Insight, 18/03/10


text:
Grande partecipazion pe zornade di
mobilitazion che si è davuelte sabide ai 31 di Març par sburtâ il guvier e il
parlament francês par fâ buine une leç che e garantissi i dirits linguistics
des comunitâts minorizadis che a vivin ta chest stât. La manifestazion plui
partecipade e je stade chê di Tolosa / Toulouse là che si à calcolât la
presince di passe 30 mil di lôr e di un bon numar di aministradôrs locâi rivâts
di dute la Ocitanie e ancje de Catalogne setentrionâl. Propit ta chest ultin
teritori, inte citât di Perpinyà / Perpignan, si è tignude invezit la
iniziative plui origjinâl de zornade, ven a dî un “lipdub” (un video musicâl
popolâr) pe lenghe catalane che al è lât indenant par dôs oris cu la
partecipazion di passe 7 mil personis, tra di lôr aministradôrs locâi,
professôrs, scritôrs, artiscj e grups sportîfs e associatîfs de Catalogne dal
Nord. La iniziative e je lade plui innà di ogni prevision e e à ancje segnât il
record dal mont par numar di partecipants a di un “lipdub”.
Altris
manifestazions si son davueltis po ancje in altris comunitâts minorizadis dal
stât francês simpri daûr dal sproc “Lis nestris lenghis, un dirit, une leç”. In
Bretagne, a Kemper / Quimper, lis personis che a àn partecipât ae manifestazion
pai dirits linguistics a son stadis plui di 10 mil. Passe 7 mil bascs, invezit,
si son dâts dongje a Baiona / Bayonne cu la partecipazion di associazions
impegnadis inte promozion dal euskara e ancje di rapresentants politics di aree
nazionalitarie e socialiste. I militants cors si son cjatâts a Aiacciu /
Ajaccio, alsazians e lorenês di lenghe todescje a Strasburc e a Metz, i
flamants a Ryssel / Lille, e i francoprovençâi a Èneci / Annecy. La iniziative
e je vignude a colâ juste intal vîf de campagne eletorâl pes elezions
presidenziâls. Sul front dai dirits linguistics però, l’unic candidât di un
ciert pês ae presidence francese a vê cjapât une posizion clare e fuarte a pro
des comunitâts minorizadis al è stât François Bayrou dal MoDem (Mouvement
Démocrate).
Font: VilaWeb, 01/04/12;
Diario Vasco, 01/04/12; Avui, 02/04/12; Agence Bretagne Presse, 31/03/12


text:
Irlande dal Nord: gnûf guvier cui 5 di Mai
Cui 5 di Mai, in Irlande dal Nord, la aministrazion direte di Londre e lassarà il puest a di une aministrazion locâl condividude. La gnove e salte fûr dal incuintri storic che si è davuelt ai 26 di Març tra Ian Paisley, pari – paron dal Democratic Unionist Party, e Gerry Adams, president dal Sinn Féin. Storic par vie che si è tratât dal prin incuintri diret tra i doi, ma soredut parcè che si à cjatât l’acuardi par meti in pîts un guvier là che a son dentri sei i rapresentants de fazion plui estremiste dal panorame politic unionist nordirlandês, sei chei dal moviment republican irlandês impegnât intun procès di unificazion politiche de isule. Fin cumò, Paisley e i siei si vevin simpri refudâts di lavorâ adun cul Sinn Féin, tirant fûr ogni sorte di scuse e domandant simpri gnovis dimostrazions di buine volontât de bande dal moviment republican. Dut câs, denant dal percors clâr dal Sinn Féin par puartâ indenant il procès di pâs, ma soredut denant de prospetive che un altri “no” ae condivision de aministrazion locâl al varès puartât a di une incressite dal pês dal guvier di Dublin tes cuestions nordirlandesis, il Democratic Unionist Party al à vût di strenzi l’acuardi cui storics aversaris dal Sinn Féin. I detais par imbastî e puartâ indenant il guvier nordirlandês a varan cumò di jessi decidûts tune schirie di incuintris tra lis delegazions dai doi partîts vuidâts dal stes Paisley, che al varà la incarghe di prin ministri, e di Martin McGuinness, ex comandant dal IRA, che al sarà il vice prin ministri dal gnûf guvier. “La devoluzion no je un obietîf in se, ma achì si trate di cambiâ in miôr la vite de int” al à spiegât Paisley. “A son inmò cetantis sfidis e cetantis dificoltâts di frontâ – al à comentât Gerry Adams ae fin dal incuintri – ma che al sedi clâr che la fonde dal acuardi jenfri Sinn Féin e Democratic Unionist Party e diven dal impegn precîs e benvignût di Ian Paisley di poiâ e partecipâ ad in plen aes istituzions politichis [nordirlandesis] a tacâ dai 8 di Mai.” Intes ultimis elezions pe Assemblee nordirlandese, che si vevin davueltis cualchi setemane indaûr, i doi partîts, che za di timp a jerin i plui votâts framieç de comunitât unioniste di une bande e nazionaliste di chê altre, a vevin cressût inmò di plui la lôr fuarce in tiermins di vôts e di deputâts.
Ream Unît: tirade di orelis su la tutele des minorancis
Il Consei de Europe al à tirât lis orelis al esecutîf di Londre in mert ae metude in vore de Cjarte europeane pes lenghis regjonâls o minoritariis. Cun di fat, lis racomandazions fatis indenant dal Comitât dai ministris europeans a critichin la politiche dal guvier britanic in teme di minorancis. In particolâr – si lei tal rapuart che al rive di Bruxelles – al covente: svilupâ e incressi la politiche educative a pro dal gaelic scozês; dâi plui poie ai mieçs di comunicazion su cjarte par gaelic scozês e irlandês; inviâ une politiche linguistiche gjenerâl pal irlandês, ancje par rispuindi al cressi de domande di insegnament par gaelic; incressi l’ûs dal galês come lenghe veicolâr inte scuele, massime par dâi continuitât intal passaç tra istruzion primarie e secondarie; aumentâ la presince dal galês intal cjamp sanitari e intai servizis sociâi; e, in fin, dâi plui pês ae tutele dal scots fevelât in Scozie e in Ulster. Se e je vere che la competence in tancj di chescj setôrs e je dai guviers locâi, al dîs il Comitât dai ministris, e je ancje vere che il guvier di Londre no si à preocupât di intervignî par comedâ i problemis, come che invezit i domande la sô ratifiche de Cjarte europeane pes lenghis regjonâls o minoritariis.
Scozie: jessût il prin Plan Nazionâl pal Gaelic
In Scozie, al è stât publicât il prin Plan Nazionâl pal Gaelic, prontât dal Bòrd na Gàidhlig, o sei la agjenzie pe lenghe gaeliche, daspò di un lunc percors di consultazions. Il document al à vût diviers mudaments intant dal percors di consultazion, fin ae version finâl che e je cumò a disposizion di ducj. Il Plan al fisse i obietîfs di rivâi intai prossims cinc agns e i sistemis miôr par fâlu. Si trate, prin di dut, di meti in vore politichis seriis par incressi l’ûs e il status di cheste lenghe. Si à di sburtâ la int che lu sa za a doprâlu e chei che no lu san a imparâlu, chest cun azions che a cjapin dentri la scuele, i mieçs di comunicazion, istituzions publichis, e ancje realtâts privadis.
Scozie: tv gaeliche dentri dal an
Dentri dal an, in Scozie, al jentrarà in vore il gnûf canâl televisîf par gaelic. Il guvier scozês, di fat, al à garantît che al metarà 3 milions e 100 mil sterlinis al an par inviâ cheste television. Sul imprin, il canâl par gaelic al trasmetarà une ore e mieze in dì di programs gnûfs e, tra chescj, ancje un program di gnovis. Dilunc vie de zornade, dut câs, a saran mandadis in onde ancje replichis e programs di archivi, di maniere di vê un palinsest cuotidian un tic plui siôr. Ta cheste maniere – e à comentât la ministre scozese pe culture, Patricia Ferguson – o sperìn di dâi al gaelic un sburt sei dal pont di viste dal status, sei dal pont di viste dal ûs. Dut câs, pai prins agns, la television e sarà disponibile dome sul digjitâl satelitâr, che al è il sisteme plui doprât tes isulis ocidentâls e tes Highlands, là che si concentre la plui part de popolazion che e fevele inmò par gaelic. I ativiscj pe lenghe a lamentin il fat che il segnâl nol sarà disponibil ancje sul digjitâl a tiere, ven a dî chel plui doprât tal rest de Scozie, là che tancj di lôr no varan duncje la pussibilitât di viodilu.
Paîs Catalans: il guvier valenzian al vûl sierâ lis tv catalanis
La lenghe catalane dongje di jessi fevelade intal Principât di Catalogne, e je la lenghe proprie ancje de Catalogne Nord (intal stât francês), de citât dal Alguer (in Sardegne), de fasse orientâl dal Aragon, des isulis Baleârs e dal Paîs Valenzian. Ta cheste ultime comunitât, di plui di 20 agns, si pues viodi la television catalane in graciis di une schirie di ripetitôrs metûts sù de associazion “Acció Cultural del País Valencià” cu la poie economiche di miârs di citadins. Cumò, il guvier valenzian, che al è tes mans de diestre spagnoliste, al à menaçât di sierâ in maniere definitive la television catalane e dâi ae associazion une multe tra i 60 mil e il milion di euros par trasmissions ilegâls. La cuestion e je che, a trasmeti te stesse situazion de television catalane, a son almancul une dozene di emitentis, ma il guvier valenzian al à menaçât dome chês che a doprin il catalan. L’esecutîf valenzian al à ancje refudât la propueste di acuardi rivade dal guvier catalan par risolvi la situazion. A chest pont, la associazion “Acció Cultural del País Valencià”, adun cun altris associazions e ents che a lavorin a pro de lenghe, e à inviât une mobilitazion par fâi cuintri ae decision dal guvier valenzian acusât di censure, di agression ae lenghe catalane e al dirit a di une informazion plurâl. Cun di plui e à decidût di inviâ une azion legâl dal moment che e judiche che l’esecutîf valenzian nol vedi la autoritât par sierâ lis trasmissions de television catalane.


text:
I ultins dâts comunicâts dal istitût basc
di statistiche su lis adesions ai diviers modei di insegnament inte Comunitât
Autonome Basche (an scolastic 2010/2011) a mostrin une incressite des fameis
che a sielzin pai lôr fîs un percors là che l’euskara al è centrâl. Il 60% di
fat al à sielzût il model D, ven a dî chel là che l’insegnament al è dut par
basc fûr che lis oris di spagnûl e di une altre lenghe foreste, il 22% al à
optât pal model B, là che l’insegnament al è bilengâl, e dome il 17% pal model
A, chel là che il basc al è presint dome tant che materie. Cheste tindince e
larà dilunc a cressi dal moment che, plui la etât dai fruts e je basse, plui a
son i gjenitôrs che a sielzin un model cuntune presince fuarte de lenghe
basche. Cun di fat, inte scuele de infanzie il model D, chel dut par basc, al è
stât sielzût dal 73% des fameis, chel bilengâl dal 23% e chel par spagnûl a
pene dal 4%.
Font: Diario Vasco,
26/03/12


text:
Il
tribunâl aministratîf di Pau al à anulât la delibare che e
uficialize la lenghe basche intal comun di Uztaritze / Ustaritz,
intal Paîs Basc sot aministrazion francese. Il proviodiment al jere
stât fat bon dal consei comunâl a grande maiorance, ma il prefet
dal dipartiment dai Pireneus Atlantics lu à impugnât. La
aministrazion comunâl, vuidade de çampe patriotiche basche, e je
cumò in spiete di podê lei lis motivazions de sentence par decidi
ce fâ, ma intal framieç e à fat savê che e larà indenant cul
lavôr di normalizazion za inviât che al previôt la traduzion par
euskara di ducj i documents uficiâi e la formazion linguistiche dai
dipendents publics.
Font:
Naiz:,
27/01/15;
Le Figaro, 27/01/15


text:
Ocitanie: nassude la Academie de lenghe ocitane in Val d’Aran
E à sît a Viella, capitâl de Val d’Aran, la Academie de Lenghe Ocitane, il gnûf organisim che al lavorarà intal cjamp de codificazion di cheste lenghe che, te sô varietât locâl (ven a dî l’aranês), e je couficiâl inte valade pirenaiche che e je part dal Principât di Catalogne. Cun di fat, l’ocitan, che al è fevelât massime intal Sud dal stât francês e tes valadis alpinis dal Piemont (ma ancje intun pâr di comunitâts in Ligurie e in Calabrie), al gjolt di un status di uficialitât dome inta cheste aree de Catalogne. A meti sù la Academie a son stâts il Consei Gjenerâl di Aran e l’Istitût di Studis Ocitans. Il compit di chest organisim al è chel di lâ indenant cul lavôr di codificazion linguistiche inviât dal Consei de Lenghe Ocitane. In particolâr, daspò dal lavôr fat su la grafie e su lis regulis ortografichis, si trate di stâi daûr ae gramatiche, ai neologjisims e ae produzion di materiâi par judâ a scrivi par ocitan. La Academie, dut câs, e varà ancje il compit di sburtâ lis istituzions a difindi e a promovi la lenghe ocitane in dutis lis regjons là che e je fevelade.


text:
Gales: il galês al jentre ancje tal Comitât des Regjons europeanis
La lenghe galese e je daûr a fâ pas indenant storics intes istituzions europeanis. Ai 20 di Novembar, come che si veve za riferît, il ministri galês pal patrimoni culturâl, Alun Ffred Jones, al jere stât il prin a fevelâ par galês intant di une riunion uficiâl dal Consei dai ministris de Union Europeane. Ai 26 di Novembar, Nerys Evans, elete tes filis dal Plaid Cymru inte Assemblee Nazionâl Galese, e je stade la prime a fevelâ par galês intune assemblee plenarie dal Comitât des Regjons de Europe a Bruxelles. Il galês, duncje, al è lât a zontâsi al basc, al catalan e al galizian, tra lis lenghis no statâls dopradis dal Comitât. La lungje bataie dai galês par puartâ la lôr lenghe intes istituzions comunitariis e segne cussì un altri pas indenant impuartant. Il president dal Comitât des Regjons, Luc Van den Brande, al à pandude la sô sodisfazion par chest pas sul la strade dal pluralisim linguistic. “O soi une vore content – al à declarât – dal moment che il Comitât des Regjons al crôt cun fuarce intal principi dal plurilinguisim e inte impuartance des lenghis regjonâls, ancje dentri des istituzions de Union Europeane.”
Font: Eurolang, 27/11/08


text:
Passe
20 mil personis a àn partecipât, lunis ai 9 di Mai a Skopje, ae
manifestazion “pe justizie” clamade dongje des organizazions di
oposizion de comunitât albanese de Macedonie. La iniziative e je
stade inmaneade a un an di distance dal scuintri a fûc di Kumanovo,
là che a àn pierdût la vite dîs milizians albanês e vot
poliziots macedons. La vicende, che inmò in dì di vuê e presente
clâfs di leture contraditoriis, e je puartade di une part de
minorance albanese tant che esempli des violencis, des
discriminazions e des injustiziis patidis di cheste comunitât. Al
centri de manifestazion e je la domande di justizie pai membris de
comunitât albanese arestâts par diviers episodis di sanc capitâts
tai ultins agns; par lôr si domande la istituzion di un tribunâl
specific che al garantissi la imparzialitât dal judizi. Sot acuse la
aleance tra il partît nazionalist macedon VMRO-DPMNE e chel albanês
Union Democratiche pe Integrazion che di agns a controlin l’esecutîf
de Macedonie. La coalizion di guvier e je acusade di jessi deventade
aromai un vêr regjim che al dopre brois e violencis cuintri di ogni
forme di oposizion e che al dinee i dirits de comunitât albanese che
e rapresente un cuart de popolazion de Macedonie.
Font:
Balkan Insight,
10/05/16


text:
Ai 19 di Fevrâr ativiscj dal Congrès des comunitâts russis de Crimee a àn ricuardât cun iniziativis di proteste l’aniversari dal trasferiment de provincie de Republiche Socialiste Federative Sovietiche de Russie ae Ucraine. La decision, cjapade ancjemò intal 1954, e ven judicade la cause dai problemis che la comunitât russe de Crimee si cjate a vivi in Ucraine in dì di vuê. La maiorance de popolazion de penisule e je di nazionalitât russe e e acuse lis autoritâts ucrainis di meti in at politichis di minorizazion tai siei confronts. Intant de manifestazion di proteste si à ancje consegnât al ambassadôr rus un invît a intervignî par che in Crimee si vierzin scuelis dulà che si puedi studiâ lenghe, leterature, culture e storie russe.
Font: RIA Novosti, 19/02/10


text:
L’ûs
veicolâr de lenghe bretone intes scuelis al va dilunc a cressi. Lis
iscrizions intal an scolastic 2013 – 2014 a son aumentadis dal 4,3%
e a segnin il trentesisesim an seguitîf di incressite. Plui in
detai, i istitûts bilengâi dal setôr public (Div-Yezh) a contin
cumò 6.662 students cuntun aument dal 6,5% rispiet al an prime, lis
scuelis catolichis Dihun a àn invezit 4.971 iscrits cuntune
incressite dal 3%, intant che lis scuelis a imersion Diwan a àn
3.705 students e un aument des iscrizions dal 2,2%. Si trate di
risultâts che a palesin il cressi de cussience de impuartance de
lenghe bretone framieç des fameis, ma ancje il lavôr positîf
puartât indenant no dome des scuelis ma ancje dal Publik ar
Brezhoneg, o sei l’Ufici public pal breton. No mancjin però i
elements critics. Cun di fat, l’aument dai students al domande
ancje une incressite di insegnants specializâts che invezit a tachin
a mancjâ par vie de poie scjarse che il guvier francês al da ae
formazion par breton.
Font:
NPLD, 30/09/13


text:
Il
Parlament valenzian, cul vôt a pro dome dal PP, al à fate buine une
leç sul ricognossiment, la protezion e la promozion dai elements
identitaris dai valenzians. Il proviodiment al previôt che si meti
sù un osservatori che al controli che i finanziaments publics no
ledin a associazions o a ents che lis lôr azions a son judicadis
cuintri dai principis di cheste leç. Cun di plui al ricognòs i
titui di cognossince dal valenzian assegnâts di entitâts che a
doprin une grafie divierse di chê uficiâl. La logjiche di cheste
normative e je chê di alimentâ in maniere artificiose la diference
tra valenzian e catalan, cence fondis sul plan sientific e za
condanade sul plan juridic, par fâi cuintri a ducj chei che si
impegnin par promovi la lenghe e la identitât dai Paîs Catalans.
Par cheste reson, nissune fuarce politiche fûr de diestre
spagnoliste, e à poiât la leç.
Font:
Ara,
25/03/15


text:
E rivà une vuere e un ciert Vigji al domandà se al podeve
lâ, di volontari. Ducj i faserin une vore di compliments. Vigji al le dulà che
a devin lis sclopis, ‘nt cjapà sù un e al disè: - cumò voi a copâ un ciert
Bepi.
I domandarin cui che al jere chest Bepi.
- Un nemì – al rispuindè, - un nemì che o ai jo. Chei i
faserin capî che al veve di copâ i nemîs di une certe cualitât, e no chei che i
plasevin a lui.
- E ce? – al disè Vigji - Mi cjapaiso par stupit? Chest
ciert Bepi al è propit di chê cualitât e di chel paîs. Cuant che o ai savût che
i fasevis la vuere cuintri, o ai pensât: o ven ancje jo, cussì o pues copâ
Bepi. Par chel o soi vignût. Bepi jo i lu cognòs: al è un farabut e pâr pôcs
bêcs mi à fat fâ une brute figure denant di une. Son robis vieris. Se no mi
crodês us conti dut tal particolâr.
Ma lôr i diserin che sì, i leve plui che ben cussì.
- Alore – al fasè Vigji – spiegaitmi dulà che al è Bepi,
cussì o voi daurmân a combati.
Lôr i diserin che no lu savevin.
- No impuarte – al disè Vigji, - mi fasarai spiegâ. Prin o
dopo lu cjati ben.
Chei i diserin che no si podeve, che lui al veve di fâ la
vuere dulà che lu metevin lôr, e copâ cui che i capitave a tîr, di Bepi o no
Bepi lôr no savevin nuie.
- Viodêt – al insisteve Vigji – bisugne propit che us conti.
Percè che chel li al è propit farabut e voaltris o vês di fâi la vuere.
Ma chei altris no volevin savênt. Vigji nol rivave a dâsi
padìn: - Scusait, par voaltris se us copi un nemì o se us copi un altri no isal
compagn. A mi, invezit di copâ cualchidun che cun Bepi nol à nuie a ce fâ, mi
splâs.
Chei altris a pierderin la pazience. Cualchidun i spiegà
cetantis resons e cemût che e jere fate la vuere e che un nol podeve lâ a
cirîsi il nemì che i pareve a lui.
Vigji al tirà sù il mustic. – Se al è cussì – al disè – no
mi va ben.
- Cumò tu sês e cumò tu stâs! – i businarin chei.
- Avanti-march, un-duè, un-duè!- E lu mandarin a fâ la
vuere. Vigji nol jere content. Al copave nemîs, cussì, tant par viodi se i
capitave di copâ ancje Bepi o cualchi so parint. I devin une medaie ogni nemì
che al copave ma lui nol jere content. – Se no copi Bepi – al pensave – o ai
copât tante int dibant. - E i vignive il rimuars. Intant i devin medaiis su
medaiis, di ducj i materiâi.
Vigji al pensave: - Cope vuê cope doman, i nemîs a calaran e
e vignarà la volte di chel farabut.
Ma i nemîs si jerin rindûts prin che Vigji al ves cjatât
Bepi. I vignî il rimuars par vê copât tante int dibant, e si come e jere la
pâs, al metè dutis lis medaiis intun sac a al zirà ator pal paîs dai nemîs a
regalâlis ai fiis e a lis feminis dai muarts.
Zirant in chê maniere i capità di cjatâ Bepi.
- Ben – al disè – miôr tart che mai - e lu copà.
E cun chê lu meterin in pereson, lu processarin par omicidi
e lu picjarin su la forcje. Al procès al leve indevant dome a ripeti che lu
veve fat par metisi a puest la cussience, ma nissun i abadave.
Conte misteriose... di induvinâ tai coments
voltade dal Ostîr


text:
«Te prossime cjase che tu compris», e dîs Samantha, poiant la mascarute nere e spacolantsi vie i coriandui dai short di piel, «viôt di cjalâ ben trop che al è grant il garage Valter, a nol è pussibil che o vedin di smontâ tal curtîl par vie che, se no, no si rive a jessi des puartieris, dai. E sì che tu sês gjeometre».
«A nol è il garage, e je la machine che o ai cjolt, masse grande», i rispuint lui, piant la lûs de cjamare, «ogni tant, ti dîs la veretât, a mi vergogni un tic ancje di chei dongje, che mi viodin tirâle fûr e dentri pal pareurts».
«E daie», i fâs cuintri jê subite, «ancjemò cun cheste storie, la machine grandone le vin noaltris tant che Mauro e Deborah, compagn».
«E je vere», al conferme lui, disleantsi lis scarpis, «e po come veture mi plâs di murî, tresinte cjavai, une bombe viôt, dome che lôr a no son a stâ intune vilute cuntun gubatul juste par une Panda, a àn un palaç».
«Sigûr», i rispuint Samantha secje, «Mauro nol à micu di passâi doi mil euros al mês ae sô ex femine come te, al è stât furbo, la amante le à tignude platade e cussì...»
«Cussì ce?»
«Cussì,» e va indevant jê, «al pues parchegjâ il machinon a sotet e jentrâ dret in cjase, dut ca».
«Nol è par disi, Samantha», i fâs lui trancuil, «ma a butâmi par aiar il matrimoni cun telefonadis a dutis lis oris, a tu sês stade tu, o mi sbalio?»
«E ce vevio di fâ?» e rimbeche subit jê, «stâ simpri platade, jo, fighe come che o soi, lassant dut il spazi ae tô ex? Vignint cun me ninin tu âs dome vuadagnât dai, jo vincjesiet agns e tu cuarantetrê».
«Che nissun mai dâ però», al salte su lui content, metintsi a puest il çuf come chei da publicitât dai shampoo, «cjale ca, nancje un cjaveli grîs».
«Chest al è ben vêr, no ti varès robât se no», a lu confuarte jê smicjantlu intune maniere che i ribalte il sanc.
«Ti ise plasude la serade?» i domande Valter, tant che jê, bielzà mieze disvistude, a si juste il perizome par mostrâi ben il tatuaç; che e à da pît de schene.
«Sì, avonde», e dîs la fantate cjalantsi tal spieli e bagnantsi cu la lenghe la ponte dal dêt medi, «ancje se a no ai capît cheste novitât di tirâsi coriandui; va ben che o sin a Carnavâl, ma mi à dât fastidi».
«Dai, e parcè»?
«Parcè che jo», i rispuint Samantha frede, «cheste robe di metisi la mascare e lâ in Slovenie tai clubs par scambiscj dopo vê pierdût bêçs al casinò no le fâs par zuiâ, par divertîmi; par me, e continue, cu la vôs che si romp, e je une robe fuarte, impuartante, a mi da la sigurece che mi covente».
«A si lu viôt pene che tu montis sul cubo par fâti sielzi», i fâs lui content, «tu sês la miôr aromai, tu ti movis tant che une star de lapdance, sâstu? Secont me tu sês pronte».
«Dîstu?» i rît jê dute braurose, vignint cu la bocje a mieç milimetri de sô.
«Sì, sì», i sunsure lui, aromai pierdût e cul cûr che i bat a mil, «tu sês pronte, prontissime, stavolte a no va strucje come l’an passât che ti àn eliminade; al casting dal prossim reality, chest colp, o soi sigûr, a ti cjolin ancje te».
di Maurizio Mattiuzza
Conte n. 21


text:
lunedì 30 settembre 2013
La preson
2 coments:
-
-
In fin dai conts, la vite a je "sielte". Va dite che sielzi no simpri al e pussibil, a voltis nus tocje sielzi, cjapâ une strade che po no torne indaûr; come di fat te vite, indaûr, no si torne. Ma le vite a je vite, fortunâts ma no simpri... chei che an podût sielzi.
Podint fâlu e no ve decidût, o vin dome rinunziât a vivi! Ma plui di dut, mi plâs pensâ che la vite e vedi sielzût me!
Un cjâr salût a ducj i amîs di Contecurte
Maurizio Di Fant
- 30/09/13, 10:02
-
-
I oms, come i popui, a viazin par cjaradoriis masse fondis par saltânt fûr. Come pai personaçs di une tragjedie, no crôt che esisti une teorie dal caos che e podedi elaborâ finâi diferents fin che no jentre tal zûc une gnove variabile. Dome nô umans si insumiìn la nestre vite e si imberdeìn in chês telis di ragn imagjinaris.
- 06/10/13, 19:58


text:
lunedì 22 giugno 2015
L'origine del mondo - aiarin
34 coments:
-
-
Chel "cantesemât dai luvris" al è une perle di furlan. Pecjât pal puar Pieri: cjare che pedeade. Bepi
- 22/06/15, 20:39
-
-
ma insome o sin senza ritegno! tu laraas a confessati Milio!
(L'abate Farìa)
- 22/06/15, 21:23
-
-
milio,trente di onorari,altris 300 di multe, plui 50 pal pit ,plui altris 30 pas comissuris ,zontant il valor dal mieç secuestrat,plui il bevi,cui sà tropis maludizions che pieri l'à mandat tal doman a che biade femine che à metut il clostri a lis cjasis viertis di ir
- 23/06/15, 10:20
-
-
Eh, lu savevi che o varès stiçât un pôc cun chest ricuart... ma lis robis a son cussì e tant valeve contâle juste... e larai ancje a confesami se il plevan mi ten bot
Mandi a ducj e gracie pe leture.
Milio
- 23/06/15, 15:05
-
-
Milio, âstu fât câs che cuant ch'a si tocjin cierts cantins al è simpri un "Mah" ta lis reazions. Ca sedi cualchi femenute ch'a si ofint e nus tire lis orelis? Bon o larin a confessâsi alore. Bepi
- 23/06/15, 23:06
-
-
Bepi, stant che il titul al prometeve cuissà ce grande composizion leterarie - il riferimênt al cuadri di Gustave Courbet "L'Origine du monde", dolà che si intînt celebrà il cuarp feminin - la conte in cuestion mi à lassade deluse.
Confessâsi? ma no, ma no, o consearès, plui tost, di là a Parigi al Musée d'Orsay a contemplà il ritrat...
Altris Mah non dai mitûts e o condivîd che chel "cantesemât dai luvris" al è une perle di furlan.
- 24/06/15, 09:58
- OSCAR B. MONTOYA ha detto...
-
Curiosa derivación "di cheste conte"... No conocía el cuadro de Gustave Courbet y a raíz del comentario busqué en Internet, donde encontré no solo la pintura sino también muy interesantes apuntes sobre la fascinante historia del cuadro que, a mi entender, podría ilustrar perfectamente "la posizione thailandese". Un salût e mandi.
- 24/06/15, 19:36
-
-
Ophrys e Oscar, o scomet che no 'nda vude mai tante publicitât chel cuadri, ch'a lu cognossevi, come cuant che Sgarbi a si fât fotografâ dongje che opare mestre e metude su Facebook. Par pandi che tirâ fûr cierts cantins al paie, isal just Milio...simpri miôr Gustav Courbet che no le Ape. Bepi
- 24/06/15, 21:47
-
-
Orpo, no savevi nie di Sgarbi, cumò mi soi inzornade... ma alore o sugjerirès all'ostîr di tagà le conte come jenar erotic invezi che ironic, parcè le prose a mi ricuarde une vore Bukowski.
- 24/06/15, 22:30
- gelo stellato ha detto...
-
ahahaa la posizione tailandese mi ispire une vore e cumò voi a viodile ancje jo! E tagade ancje la conte come erotiche.
E par gno cont, ancje jo varès metût un mah, come conte, ma a mi lis storiutis di paûs di milio mi plasin propit par chel mah, che ti gjavin fûr, dopo magari vêti gjavât une ghignade :)
- 25/06/15, 08:09
-
-
Parmi il gienar erotic o ancje pornographic al è simpri stât considerât di serie B o C dai varis "soloni" e benpensants che a àn simpri di disi la lôr, dutcâs il biel di Milio al è che al à coraç a pandi storiis su chês robis. Jo propite no rivarès a fâlu al so nivel e par chest mi ritint un coward.
CT
- 25/06/15, 14:09
-
-
PS
Il cuadri di Courbet no si podeve metilu, o crôt, di sigûr cualchi bigot al varès fat il fisco...
CT
- 25/06/15, 14:11
-
-
Ben sgnacade a chel sporcacjon di Pieri! Brave la blonde! /CT
- 27/06/15, 21:59
-
-
insome, o ves capît che il nestri amì milio al è une persone masse studiade, ma no soi sigûr che ducj e an cjapât il riferiment al libri "il soffio vivo" di Henri Maspero, ch'al fevele di taoismo e immortalitât, magari s'o ves voe di lei alc tal argoment, cjolêt alc di plui introdutîf, ancje se inte chiste piçule conte nol è avignude nissune "introduzion"... ah,ah,ah p.s. scusait se il gno furlan no l'è scrit in mût "ortodos" ma no soi di marilenghe... un di cividât
- 28/06/15, 15:38
-
-
Glab! sâr di Cividât... no vevi propit pensât a un riferiment a Henri Manspero... ma alore Milio al è plui babio di ce che si pense...
/CT
- 30/06/15, 09:18
-
-
Tant rumôr par une soflade, par di plui pôc profumade, vere Milio. Discomodâ pitôrs, scritôrs e filosofiis par cirî profum di garofui là ch'a no 'ndere. Cuistion di busignelis masse tacadis? Bepi
- 30/06/15, 21:37
-
-
Milio, durmistu?
CT
- 01/07/15, 12:53
-
-
ma si, scomodin ancje Dante « Ed elli avea del cul fatto trombetta. »
(XXI, v. 139)
- 02/07/15, 08:42
- Luciano Marinig ha detto...
-
Milio,Milio,cu le to conte atinent lis valvulis di sfogo corporals tu as dismott storie, piture, leterature,e cetant che jo no sai. Forsit saress di dopra le to tecniche tai esamps di scuele indula che a la domande "chi era Dante"le rispueste e fo,chel dal vueli. Brao Milio,vivi la braure dai toi scrits. lussian
- 02/07/15, 09:43
-
-
Uah uah uah uah... e je vecje la storie dal vueli! Nol è mâl ma spietìn mo che al ledi in ufiarte...
- 02/07/15, 10:30
- Raffaele Lazzara ha detto...
-
Robononis! O sin tal imaginari di un scojonament total .....
- 02/07/15, 11:29
- Raffaele Lazzara ha detto...
-
Tant par sta in teme, cui esie Orphys Apifera ?
- 02/07/15, 11:30
-
-
Raff BB Lazzara,
le Ophrys e je une orchidee salvadie che somee dal dut a une âs femine. Il so profum, simil ai feromons feminins, al tire i masclis da le specje imitate. Cescj, difat, apene saltâts fûr dal lunc periodo di inativitât invernâl, in cercje di feminis, che si svearan plui tard, si dimenin parsore il lavrut de Ophrys tal van tentatîf di acopiasi.
- 02/07/15, 12:46
- Galliano ha detto...
-
Milio, viôt ce davoi che a discjadenarin cun la tô conte, clamant a judizi la flore e la faune dai plui alts nivei pitorics e leteraris. No ti parial che cualchi scuelât in materie, al dovarès fâ un studi sociologjic su la faune umane?
- 03/07/15, 03:01
-
-
Cjar Milio, culì tu riscjs il tribunal dall'incuisision.
- 03/07/15, 08:02
-
-
... e no vin nancje di trascurà i afresc di Pompei, chei da lis termis suburbanis, veh!
- 03/07/15, 10:27
-
-
Alore Ophrys apifera rispiet a une vere femine e je une real doll, se al va ben, opûr une bambola gonfiabile dozzinale, se al va mâl... se un siorut espert al à dit che e atire i umign des âfs...
L'abate Farìà
- 03/07/15, 10:45
-
-
Abate Faria, no jere ta lis mês intenzions scjadenà sgradevoleze in ta cheste ostarie, cussì come che che lui a le manifeste tai miei confronts. O volevi nome muvimentà un tic il torpôr estîf, in reson dal fat che par ve mitût un "mah" dopo vè let la conte, Bepi al veve scrit "Ca sedi cualchi femenute ch'a si ofint e nus tire lis orelis?"
Par tant mi confesi, chescj a son miei alias Ophrys apifera, Barbaricia, il botanic (il siorut espert, a siò di!) e l'archeologo.
- 03/07/15, 11:52
-
-
Ustiment, si barufe... Par tornâ a la storie in cuistion e je pûr vere che cuant che si tire in bal il sesso al è simpri un grant interès... orêso disi il contrari?
CT
- 04/07/15, 14:23
-
-
E ce balon chest sît? Indigjestion di sushi, di bistechis e di hamburgers! Dann...! Uffà! Jo no soi un robot!
CT
- 04/07/15, 14:24
-
-
Jo no manifesti sgradevolece tai siei confronts, Ophrys apifera... o ai nome fat il parangon su la orchidee in cuistion...
Abate Fària
(no plui Farìa... parcè che mi samee plui just, plui furlan Fària... a 'nd è tantis fariis in Friûl... no?)
- 06/07/15, 14:22
-
-
Cui sa parcè che il nestri Miliut nol scrîf mai nuie... se nol è bon di doprâ al interdèt a podarès fâ judâsi... al sarès biel savê trop che di cheste conte al è vêr e trop che al è di fantasie...
CT
- 10/07/15, 10:52
- Mario Sommarti ha detto...
-
Po ben, se 'l cûl us ispire tante culture e si no podês lâ a Parigji al Musée D'Orsay, che fra l'altri si no m'impâci a dî ne monade a jere une stazion che aé stade trasformade in museu da une architete furlane nassude a Palazzolo dello Stella:Gae Aulenti e che ducj i furlans a vressin di savê par pôc che a s'interessin di frice:-) Tant par nomenâ cheste peraule cussí tipiche che inmó nissun furlan al à olsât glorificâ come ch'al lu a fat Giorgio Baffo http://furlanar.blogspot.com.es/2009/09/don-baffo-don-jaio-e-done-frice.html
Al sarès ore che cualchidun al si meti a fâ il Pushkin e contânus altris contis di cûl o di di cûr e biecemai dî a Done Bete che se la Gae e fat il museu al Palaçûl al reste inmó fricis:-) Mi riferís a chel contadin che al à scrit cul tratôr le peraule Figa seben al pensave di sigûr par furlan, e che si puès scuvierzi cun google cuant che si svuale li ator.
Jaio
- 14/07/15, 10:30
-
-
Ah... a propuesit di museus e palaçs varis... ce pensaiso de La Nuvola di Fuksas?
O si scrivial Fucksas?
Amì di Nehoda
- 05/03/16, 23:17


text:
Lis robis no son cambiadis in citât, jessint ancjemò intate bastarde che no nete la mierde di cjan!
Ma anìn indevant. Une dì i vevi scjariât la baterie a le machine di papà a fuarce di scoltâ lis cassetis che al veve: Joe Tex e Joe Cocker, Guido e Maurizio De Angelis e une compilation regjistrade in presa diretta cul microfon dongje di une casse! Tal nastri un amì di gno pari al veve mitût dentri il top de musiche rock: Pink Floyd, Rolling Stones, Black Sabbath, Led Zeppelin e ancjemò il grant Joe Cocker, eroi di Woodstock.
Scoltât chei artiscj o vevi realizât che la musiche rock e jere propite la miôr di dutis! Altri che il jazz e la musiche classiche, robe di cagons! Altri che il pop e il melodic o la musiche a vecjo vie!
A dîsi la veretât o ai mitût cualchi an par savê cui che a jerin chei complès: no jessint i titui su la k7 o vevi ricognossût sul moment dome Cocker e Stones; no vevi nissun fradi grant a insegnâmi i rudiments dal rock: o fasevi di bessôl. Mi visi anche di chel tipo che al passave par Pavie cu la radio in machine e a manete Shine On You Crazy Diamond, cjançon deventade famose o savin parcè.
Ce tantis emozions che mi deve scoltâ la radio cu lis cassetis te machinÆ paternÆ! La Giulia 1300 verdone, la macchina della morte, come che le clamave lui, lui che al sbaté cuintri un platan salvantsi par meracul!
Une dì o stavi visionant il film di Woodstock cun gno cusin, tal tinel, e in chel al jentre gno pari propit tes senis di oms crots…
“Ce monade chest Woodstock; al è plen di oms crots… almancul che mi fasessin viodi cualchi femine!”
Cussì al diseve. E pensâ che propite a Woodstock si jere mitût in lûs il so eroi, Joe Cocker, chel des cassetis…
Cumò i timps a son cambiâts: dulà sono lis k7? A stan sparin parfin i cd e i zovins si sturnissin cul Aipòd a scoltâ nome … musiche di mierde!


text:
giovedì 10 settembre 2015
Ecuméne: Lemmings
10 coments:
-
-
Une biele conte surealiste, voltade ben par furlan.
Compliments!
- 10/09/15, 14:14
- Galliano ha detto...
-
Une conte fantastiche che ti dâ ancje un tichinin di pôre, pal fat che cuant che si met in moviment la disperazion nissun le ferme. O cjati in cheste storie une analogjie cui fats resints di dute chê int che scjampe des vueris.
Buine la voltade al furlan, compliments.
- 11/09/15, 12:51
- Giovanni Nello Malisano ha detto...
-
Ma parcè tant disastri, tancj muarts inneâts. Cun di plui te indiference di un sigaret e chel altri? No cognossi Richard Matheson.
Ben scrite e ben voltade. Chest si.
- 13/09/15, 11:49
-
-
Checo, a tu mi âs fât vignî voie di ambientâ la conte in Friûl. Par fale curte:
"Cui isal" i domandè Agnul al so copari Pieri vigjil dal Gorc, ch'al stave fevelant sul smartphone, di che altre bande dal stradon.
"Al è il comandant de stazion di Lignan ch'al vul savê s'a 'nde ancjemò" i rispuindè.
"Disi ch'a 'nde ancjemò cualchi dozene ferme al semafar de Crosere"
"I disarai" i rispuindè Pieri.
"Fasiti dî ce ch'al sucêt a Lignan sul litorani".
"A son rivâts a miârs e àn lassât lis machinis sul viâl dilunc dal mâr; cumò a scomencin a cjaminâ sul savalon".
"Ce intenzions àno?"
" A somee ch'a vuelin jentrâ te aghe dal mâr, ma prime a àn fât passâ indenant ducj i todescs" a mi dîs il comandant.
"Po ben" i disè Agnul "a àn voie di cjaminâ! Prin ch'ai rivi le aghe in bocje a rivin in Pulie".
"E noaltris ce vino di fâ, vino di lâ a bagnâsi ancje noaltris cun lôr?" i domandà Pieri.
"Par gno cont noaltris a no podin lassâ il puest di servizi cence un comant" i disè Agnul.
"E inalore lassìnju lâ a inneâsi di bessôi, o soi sigûr che daspò ch'a son inneâts ducj i todescs, i talians a tornin indaûr di corse, a no son mighe cocâi!" i ribatè Pieri
Bepi
- 14/09/15, 00:54
- Giovanni Nello Malisano ha detto...
-
L'estri leterari di Bepi non cjate confins. Brâf! Al tramude chel cimitieri di inneâts. mostrant la furbizie di un popul di furbos ( i furlans) che viodût inneâsi chei batocjots di todescs, biei cu la panze par aiar si son metûts sot il soreli.
- 14/09/15, 12:59
-
-
Nelo, chel stradon di Tisane a Lignan ch'al jentre tal mâr cun chel fondâl bas ch'a tu âs di cjaminâ par chilometris prin di scomençâ a nadâ, a mi à simpri impressionât e la conte di Checo a mi à stuzigât la fantasie.. Bepi
- 15/09/15, 10:29
- gelo stellato ha detto...
-
ma però mi sa che stês fasint confusion cu li slazis. Al è Grau che tu âs di cjaminâ par cent e passe metris prin che la aghe ti rivi al cûl. A lignan si inneisi subit ;)
- 15/09/15, 12:18
-
-
Gelo, si viôt ch'a son passâts un grum di agns, parcè che jo mi visi che cuant ch'o levi a Lignan in biciclete a no si rivave mai e no si viodeve l'ore di butâsi in mâr, ma prin di scomençâ a nadâ a tu vevis di fâ cualchi centenâr di metris. Po stai che lis marezadis a vedin puartât vie il savalon, ma po dasi ancje che i agns a mi vedin puartât vie cualchi neuron (ch'al fâs ancje rime). Bepi
- 15/09/15, 14:49
- gelo stellato ha detto...
-
sì, sì. ti crôt, difat cussì mi tocje propit a Grau, a Lignan, cualchi metri dopo il pâl ros, o cualchi desene, a seconde de maree, za no si tocje, par solit. Difat, tu âs viodût îr cul burlaç, che la aghe e à paurtât vie dute la prime rie di ombrelons :/
Da rest, in efiets, li al è il tiliment che al tirè jù robe e al podarès jessi ancje possibil un cambiament di cheste fate. La voltadure lignanese, in ogni câs, mi à plasude :D
- 15/09/15, 15:35
-
-
Vignude ben a sant Zorz! Cu la musiche di Aphex Twin... c'era un'amtosfera...
- 10/10/15, 23:08


text:
... Al ironize, parcé che come lui, a lu disin duç:-)
O capis che in cjase di chei âltris al bisugne sei educâts e che s'o no savin ch'al paron a no i và di sintî le peraule c.... a nol bisugne dîle.
Ma o in d'ai lete une buine:-)
Savêso cui ch'al é Prospero Lambertini? Po ben, no lu savevi nancje jó. Al é un bolognês ciciot ch'al ere cognossût par vê un bon caratar ma che il venezian Giorgio Baffo in tune poesie dal 1745 al dîs che sempre l'caz l'ha in bocca...Parcé che par ogni 4 peraulis al zontave un ca... E fintramai in tes sôs prieris. Ansit al veve le manie di disi trê vôltis ca... caz... caz.. a une velocitât ch'a é restade storiche.
Dut achi? Al é ancje cognossût par vê fat murî in prason il storic Pieri Giannone e par vê istituît le inquisizion 500 agns dopo chê dal medioevo. O vês indovinât, al éré il pape Benedet IVX. Al diseve di volê santificâ cheste peraule e di perdonâ ducj i pecjâts se un a le disève dîs vôltis in dí.
Se i vaticaniscj nus vedin vantât i soi merits di omp ch'a nol veve pêi su le lenghe parcé ch'al diseve pan al pan e vin al vin , e ben, no puès dîus chiste peraule parcé che fin cuant ch'a no é sante a é simpri une brute peraule:-)
Viodin se il gnûf Benedet, ch'al é daûr a santificâ ducj chei ch'ai capite nol rive adore a famile dî.
Us promet di fâlu in musiche achi:-)


text:
24 ago 2009
'Ne dí cun tun âltri diu / Un giorno con un'altro dio
O vevi chê di lâ a fâ un zîr. Une voe di vert,une voe di alc par rompi il drandran de setemane e finalmentri o ai gambiât di religjon.Ma puedio dî di gambiâ se o soi simpri stât cence religjon?
O jeri lât a visitâ un amî e client emilian che al a fat sù un museu (Cjalait che al vâl le pene) tal biel mieç des culinis des Ardenis (Da no confondi cul Arvenis). Daspó, passant pe strade o ai viodût che sôre dai arbui di un bosc al spontave un tor e da buine âv curiôse o soi lât a viodi ce che a 'nd ere.
O ai cjatât un cjistiel ocupât par une comunitât di religjôs olandês che a somein divertîsi a preâ Krisna. Alore, par une dí, o mi soi mitût a cjantâ krisna. Cussí par ridi.Di fat, se chiste a é une religjon, a no à nuje di viodi cun chês âltris. Le int e somee beatificade e a à simpri le bocje da ridi. Nissun a cji sburte e deventâ come lôr ma naturlamenti si a tu âs voe di savê cemût e ce ostie, a tu puès domandâ. Cussí par 8€ o mi soi cjatât a mangjâ une pizze e une insalate cun tune biele olandês prime di lâ a fâ cualchi spêse tal negozi indian e in te paneterie e lâ a visitâ il secont museu dal dí.No par sburtâus a gambiâ di religjon, ma al vâl le pene di viodi ce che al é pussibil al di fûr des religjons che si impare bielzà te panse des nestris mâris seont il puèst indulà che a si nas.
Viaggiavo per le Ardenne per visitare un amico e un cliente emiliano dopo aver fatto fortuna ha solo tre passioni: Gli automa del 1900, le fiat 500 degli anni 50 e le Rolls Royce di ogni età. Per via della meccanica di sicuro...
Date un'occhiata al suo museo. Poi, dalla strada maestra ho visto spuntare tra gli alberi una torre particolare ed ho voluto andare a vedere di cosa si trattava. Ho trovato un castello ristrutturato da una comunità olandese devota a Krisna. Niente file per entrare. Allora si entra e si visita senza paura di essere importunati. La lingua utilizzata é l'inglese ma se proprio non ce la fai, c'é sempre qualcuno che ti puó dare informazioni nella tua lingua. Ho passato un bel pomeriggio a girovagare tra il museo, il castello, il negozio indiano e le bancarelle, nonché la panetteria e i boschi lí ingiro. Inutile dire che la chiesetta del villaggio era chiusa.
Del resto, anche se fosse aperta, chi ci andrebbe? Per un giorno, ho trovato divertente di cantare Krisna Krisna Hare Krisna per svagarmi. Da oggi, torneró col Money Money Always Money, per non morir di fame e per pagare le tasse di ieri, di oggi e di domani. Se vi faccio pietà, dite un'ave per me. Non si sà mai.
Scrit dal Mario Sommarti A l'ore juste: 09:17
Etichetât: fotos, Lant pal mont/ girovagando, Società/societât
Nessun commento:
Iscriviti a: Commenti sul post (Atom)


text:
Subissât dai scandui e dai debits, il guvier di diestre al veve decidût di privatizâ tocs de radiotelevision publiche e di taiâ doi tierçs dai siei dipendents. Il tribunâl superiôr di justizie valenzian al à però declarât che i licenziaments no vevin mani e cussì Fabra al à decidût di sierâ Canal 9 e chei altris media publics. In buine sostance, a disin i opositôrs, il guvier dal PP prime al à doprât la radiotelevision publiche par fâsi propagande e par paiâ i siei amîs e cumò le siere mandant a cjase ancje chei professioniscj che a fasevin ben il lôr lavôr. La sierade di Canal 9, tra lis altris, e disprive la int dal Paîs Valenzian de informazion publiche par catalan, lenghe proprie di cheste comunitât (ancje se clamade cul non di “valenzian”).
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
22/11/13
Paîs Catalans: sierade la tv publiche valenziane Canal 9
Subissât dai scandui e dai debits, il guvier di diestre al veve decidût di privatizâ tocs de radiotelevision publiche e di taiâ doi tierçs dai siei dipendents. Il tribunâl superiôr di justizie valenzian al à però declarât che i licenziaments no vevin mani e cussì Fabra al à decidût di sierâ Canal 9 e chei altris media publics. In buine sostance, a disin i opositôrs, il guvier dal PP prime al à doprât la radiotelevision publiche par fâsi propagande e par paiâ i siei amîs e cumò le siere mandant a cjase ancje chei professioniscj che a fasevin ben il lôr lavôr. La sierade di Canal 9, tra lis altris, e disprive la int dal Paîs Valenzian de informazion publiche par catalan, lenghe proprie di cheste comunitât (ancje se clamade cul non di “valenzian”).


text:
Al à non
“Comitât consultîf pe promozion des lenghis regjonâls e de
pluralitât linguistiche interne” l’organisim metût in pîts ai
6 di Març de ministre francese pe culture Aurélie Filippetti cun
chê di butâ jù dai indreçaments par valorizâ la pluralitât
linguistiche che si à intal stât francês. Intal comitât a son
dentri parlamentârs, linguiscj, costituzionaliscj e rapresentants
des coletivitâts teritoriâls. La domande principâl fate indenant
zaromai di agns des comunitâts minorizadis dal stât francês e je
chê de ratifiche de Cjarte europeane des lenghis regjonâls o
minoritariis, un impegn che l’atuâl president François Hollande
si veve cjapât intant de campagne eletorâl ma che nol à ancjemò
mantignût. Ancje su la fonde de posizion za cjapade de cort
costituzionâl francese, par podê procedi ae ratifiche de Cjarte si
stime che e coventi une modifiche de Costituzion che intal so articul
2 e dîs che “la lenghe de Republiche e je il francês”. Di
indiscrezions publicadis de stampe però al somee che Hollande nol
intindi inviâ il procès par vie che al stime che no si vedi la
maiorance di trê cuints che e covente par modificâ la Costituzion.
La nassite dal comitât e somearès duncje pensade par cjatâ une
strategjie alternative, magari par mieç di une leç ordenarie, par
garantî cualchi slambri di dirit in plui pes lenghis minorizadis
feveladis intal stât francês.
Font:
Le Journal du Pays Basque, 09/03/13


text:
La
Assemblee corse e je daûr a meti adun une propueste par rindi il
cors lenghe couficiâl su la isule. Il lavôr al varès di jessi
metût adun dentri dai prossims mês. In mert e interven la sezion
corse de Leghe pai Dirits dal Om che e cjape posizion a pro di une
gnove normative che e tuteli e e promovi la lenghe corse. La
organizazion e domande però ancje di rindi public il dibatiment che
al compagne la preparazion de propueste di maniere di coinvolzi di
plui i citadins. La Leghe e domande ancje al guvier francês di
mantignî la promesse di ratificâ la Cjarte europeane des lenghis
regjonâls o minoritariis.
Font:
Alta Frequenza, 07/03/13


text:
50 mil
membris de minorance ongjarese che e vîf in Voivodine a àn otignût
la citadinance magjare intant di une iniziative che si è tignude ai
13 di Novembar cu la partecipazion dal ministri pai forescj de
Ongjarie, Zsolt Nemeth. La adesion dai membris de minorance magjare
di cheste provincie autonome de Serbie ae iniziative inviade dal
guvier di Budapest e je stade tra lis plui altis tra chês des
diviersis comunitâts di minorance ongjarese sparniçadis inte Europe
dal Est. Chescj gnûfs citadins a podaran votâ pal Parlament
ongjarês za tes elezions di chest an che al ven. In Voivodine si
stime che la comunitât di lenghe ongjarese e sedi di sù par jù 250
mil personis.
Font:
Politics.hu, 13/11/13


text:
Il
tribunâl european pai dirits umans al à condanât par
discriminazion lis istituzions de Bosgne. Daûr de Costituzion, la
presidence statâl e à di jessi formade di un membri par ognidune
des trê comunitâts che a formin la federazion, ven a dî bosgnacs,
cravuats e serps. Pe comission eletorâl centrâl però, par
candidâsi pe presidence, si à ancje di rivâ di chê aree de
federazion dulà che la proprie comunitât e je maioritarie. Par
chest la comission e à boçât par dôs voltis la candidature di
Ilijaz Pilav che, cundut che come bosgnac al varès podût rapresentâ
cheste componente dentri de presidence, al jere a stâ te Republika
Srpska, o sei la part de federazion a maiorance serbe. La cort
europeane e à judicât invezit discriminatorie cheste decision des
autoritâts de Bosgne. No je la prime volte che lis istituzions dal
paîs balcanic a vegnin condanadis par discriminazion. Lis voltis
stadis il tribunâl european pai dirits umans lis veve condanadis par
no vê permetût di candidâsi pe presidence e nancje pal parlament
federâl, citadins bosgnacs di divignince rom o ebraiche o che si
vevin refudât di declarâsi membris des trê comunitâts fondativis
de federazion.
Font:
Balkan Insight,
09/06/16


text:
La creazion di chest gnûf sogjet istituzionâl e varès podût puartâ ancje il trasferiment di plui competencis de bande dal Stât centrâl in cjamps tant che la cooperazion transfrontaliere, la educazion e lis politichis linguistichis. Dilunc vie de campagne referendarie, i partîts de estreme diestre e de estreme çampe a son stâts tra i oposidôrs principâi de riforme, intant che tra chei a pro dal sì si vevin UMP, MoDem e Europe Écologie; crevadure une vore fuarte invezit tra i socialiscj, cun chei de Alsazie meridionâl plui pal sì e chei de Alsazie setentrionâl plui pal no o pe astension. Tra i partidants dal sì al jere po ancje il moviment autonomist Unser Land che al viodeve te nassite dal Consei de Alsazie un prin pas in direzion de creazion di une regjon pardabon autonome.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
10/04/13
Alsazie: nuie di fâ pal Consei regjonâl unitari
La creazion di chest gnûf sogjet istituzionâl e varès podût puartâ ancje il trasferiment di plui competencis de bande dal Stât centrâl in cjamps tant che la cooperazion transfrontaliere, la educazion e lis politichis linguistichis. Dilunc vie de campagne referendarie, i partîts de estreme diestre e de estreme çampe a son stâts tra i oposidôrs principâi de riforme, intant che tra chei a pro dal sì si vevin UMP, MoDem e Europe Écologie; crevadure une vore fuarte invezit tra i socialiscj, cun chei de Alsazie meridionâl plui pal sì e chei de Alsazie setentrionâl plui pal no o pe astension. Tra i partidants dal sì al jere po ancje il moviment autonomist Unser Land che al viodeve te nassite dal Consei de Alsazie un prin pas in direzion de creazion di une regjon pardabon autonome.


text:
Il
principâl partît albanês de Macedonie, la Union Democratiche pe
Integrazion, e à inviât une campagne par un implant gnûf des
elezions presidenziâls. La campagne eletorâl par sielzi il gnûf
president dal paîs balcanic e je tacade ai 24 di Març e si sierarà
ai 13 di Avrîl cul vôt pal prin turni. La Union Democratiche pe
Integrazion e à fat savê che no poiarà nissun dai cuatri candidâts
in corse, ma e doprarà la campagne eletorâl par informâ i citadins
su la injustizie di un model presidenziâl che nol ten cont de
comunitât albanese, cundut che e rapresente un cuart de popolazion
de Macedonie. Dome un consens larc e multietnic al pues dâ une
credibilitât vere ae figure e aes funzions dal president, in câs
contrari, a zontin i rapresentants dal partît albanês, a tignaran
par no legjitim un president che la sô sielte e rive dome di une
part de popolazion.
Font:
Balkan Insight, 25/03/14


text:
In Crimee a
son dome 15 i istitûts scolastics là che si insegne il tatar, un
numar masse piçul par rispuindi aes dibisugnis di cheste comunitât.
Daûr dai ultins dâts comunicâts, di fat, dome il 16% dai fruts che
a partegnin ae comunitât tatare al à acès al insegnament inte lôr
lenghe proprie. Cun di plui, si à di zontâ che chestis scuelis a
son in vore plui in gracie dai jutoris che a rivin de Turchie che no
des risorsis pe educazion metudis de Ucraine, là che la Crimee e je
dentri. Par riclamâ la atenzion su cheste problematiche, la
associazion Maarifchi, che e met adun i educatôrs tatars de Crimee,
e à inmaneât diviers incuintris pai 21 di Fevrâr, zornade
internazionâl dedicade ae lenghe mari. L’insegnament dal tatar, a
ricuardin, al pues ancje judâ a svilupâ rapuarts plui fuarts cun
chei stâts e cun chês comunitâts là che si fevele une lenghe de
famee turche.
Font:
World Bulletin, 19/02/13


text:
Fionde
Zuiâ cu la fionde al è un pôc zuiâ e un pôc al pues jessi procurâsi di mangjâ. A covente smicje e braùre, ma ancje estri e abilitât inte progjetazione e costruzion de arme. Sì, par che la fionde e je a mieze strade jenfri un zûc e un imprest une vore pericolôs, che plui di cualchidun, no plui un frut, al doprave par dispicjâ un uciel, o cjapâ un gneur o une cuaie. Britule e fionde - e une grampe di claps - a jerin i imprescj che no mancjavin mai, intune sachete di un om o di un frut. La fionde si fâs su cuntune ramascje di len a forme di "V", o di cualchi bande a "U" e par solit e je la robe plui dificile di cjatâ. Non ducj i lens a son bogns, e dopo vêlu taiât, il ramaç al va metût in forme e a secjâ tal fôr de cusine. Il len ideâl al pues jessi il frassin, dûr ma elastic. L'astic al vignive tirât fûr taiant une cjamare di aiar di biciclete, la striche par meti il clap e jere fate di corean (magari un sbrendul di une scarpe viere). Cu la fionde si faseve a gare a tirâ ju colomps e passarins, ma ancje lis lûs de strade, bussulots (butiliis no, che a costavin), e ogni robe che les ben di cjapâ. Di stâ atents, ancje, ae Vuardie Comunâl, che se ti brincave ti puartave vie l'imprest, cun tant di predicje!
Cuatri cjantons
A coventin cinc fruts, par zuiâ a cuatri cjantons. Una la conte e al sta sot, chei altris si metin intai cuatri cjantons di un edifici (magari il cjampanili dal paîs, o la glesie). Intant che chel che al stâ sot al conte, chei altri a àn di scambiâsi di puest, plui svelts che a podin, cirint di no fâsi robâ il "cjanton" di chel che al conte. Se chel al rive, al è clâr, al sta sot chel che al è pierdût il cjanton. Bisugne jessi svelts, ma ancje furbos. Corisi daûr Cori e je une emanazion naturâl des canais: un frut, pal sôl fat di jessi frut, al cor. No covente nuie, se no doprâ lis gjambis e il flât.
Corisi daûr
Corisi daûr al è il zûc plui sempliç e che mancul al à bisugne di imprescj. Un al è il cjaçadôr, chei altri lis predis: cuant che un al ven cjapât e tocjât, al devente lui il cjaçadôr. Il zûc al proviodeve ancje des polsis, bastave businâ "bando" e ducj si fermavin a tirâ flât (a grops, al è clâr) e a pensâ di ce bande scjampâ o cemût fâ a no fâsi cjapâ. Nol è un zûc, come che al podarès someâ, dulà che al covente dome jessi svelts… ancje la strategje e fâs la sô part! E nol è dite che jessi il cjaçadôr e sedi la part plui brute…


text:
Dut nol podeve che partî in Friûl, tiere siore di ploie, il “pissadôr de Italie”. Al sucedè a Udin intant che ducj a jerin tornâts des feriis - ai prins di Setembar - cuant che il soreli al lassave il puest ae prime plovisine. Il lûc: un autobus de circolâr, dal ospedâl a la stazion. Un pâr di tons e al tacà a plovi dentri de linie 10: la aghe e nasseve propit dal sofit, no jerin busis. Il fenomen misteriôs e tal imprin platât, si sparniçà di buride a magle di vueli par dut il mont: in sumis, nol ploveve plui di fûr ma nome tes machinis, camions, pacaris, motoarticolâts varis, e piçui nûi neris a si imbastivin parsore dai motorins se si ju lassave impiâts intant che a jerin fers...
La soluzion no podeve vignî altri che dai United States, tiere li che si straviôt a manete pe meteorologjie. Constantin Vridzeworsckzy, zovin sienciât di lontanis divignincis polachis ma citadin merecan di gjenerazions, al provà il colegament jenfri chel che al jere daûr a sucedi e i gas scjamâts dai automieçs, dimostrant la sô teorie cuntun articul sul innomenât sfuei sientific «Nature».
A vevin di finî bot e sclop dutis lis emissions di gas scjamâts dai motôrs: chel che nol jere stât fat di desenis di agns al fo fat in chei trê luncs e dûrs agns…
Aromai Constantin al jere deventât il guru dal trop di sienciâts che al dè i timps par comedâ la situazion, e adiriture al calcolà dulà e cuant che a podevin vignî fûr i prins segnâi de fin dal fenomen. Al sucedè propit li di un dai lûcs che lui ju veve previodûts, e propit li di chel che lui al jere lât par scrutinâ la facende: ancjemò une altre dimostrazion de sô competence e autorevolece.
Kuala Lumpur, Malesie, ai 15 di Jugn dal 2012
Constantin Vridzeworsckzy al sintì il businâ des tonadis e o podês nome imagjinâsi la sô contentece cuant che la gote i colà parsore de man… Al ploveve di fûr, tal viert, biadelore!
Sigûr che la contentece e le un tic al mancul cuant che al rivà li dal so albierc di siôrs, viodint che al veve tacât a plovi dentri dutis lis stanziis.
di Dree Venier
Conte n. 1


text:
IL FRIÛL E LA SÔ LENGHE
La Provincie di Udin e je un Ent autonom teritoriâl che al cure i interès e che al promôf il disvilup de comunitât provinciâl su la fonde dai principis di sussidiarietât e di diferenziazion socioculturâl che a son tal teritori, cirint di rivâ ai obietîfs fissâts dai principis fondamentâi de Costituzion de Republiche. Par un tant, la Provincie e promôf iniziativis che a tindin a incressi la paritât di oportunitât di ducj chei che a fasin part de comunitât provinciâl
Pagina aggiornata il 06.05.2016


text:
Il gnûf plan energjetic regjonâl. I numars e il futûr de Regjon in chest cjamp
Trop i mancjial al Friûl-Vignesie Julie par jessi autosuficient dal pont di viste energjetic? E in cont di energjie che e rive dal soreli, de aghe, dal aiar, dai refudums, in sumis des fonts rinovabilis, cemût isal metût? Indaûr o indevant rispiet ai travuarts europeans?
A son cualchidune des domandis di fonde che si puedin fâ par scomençâ a jentrâ tal complès e articolât Plan energjetic regjonâl, l’imprest che la Zonte e in particolâr l’assessôr al Ambient Sara Vito, e à metût adun par rivâ a fâlu bon in vie definitive dentri dal an. Cun di fat, daspò jessi stât aprovât in vie preliminâr de Zonte tal mês di Lui stât, propit in Setembar al è passât pes mans di tancj di lôr – dai sindicâts ai ordins dai professioniscj, par no dî des sociis che si interessin di ambient – cul intindiment di cjapâ sù dutis lis osservazions par rivâ a un imprest bon di segnâ in positîf i prossims agns de regjon in chest setôr.
DEFICIT DI ENERGJIE, MA SOT DE MEDIE TALIANE
Po ben, tal Rapuart ambientâl fat de Regjon tal mês di Mai di chest an e che al compagne il Plan – un document penç cun 50 misuris pratichis puntuâls e 31 schedis – si cjantin ducj i numars de situazion di dulà che si partìs: tal 2013, la ultime ricognizion disponibile, il Friûl-Vignesie Julie al veve un deficit di produzion regjonâl di energjie dal 8,8%, che duncje si à di impuartâ. Une mancjance un pôc plui basse de medie taliane che e je dal 13,2%, stant al rapuart sui “Numars statistics su la energjie eletriche in Italie” realizât di Terna.
La plui part de energjie e ven dai implants termoeletrics, po dal idroeletric e dal fotovoltaic. In chel an, i consums a son stâts di 9.603,1 GWh con 7.827 kWh par abitant, che e je la medie taliane plui alte, soredut pe manifature, in particolâr pe siderurgjie. Ancje in regjon il setôr che al “mangje” di plui energjie al è chel de industrie e daûr al ven il terziari, po la vite in cjase e la agriculture.
DI DULÀ CHE E VEN LA PRODUZION
La produzion di energjie eletriche chenti e je di 9004,8 MW e di cheste il 5,4% al è di fotovoltaic, 19,5% di idroeletric e 75,2% di termoeletriche. La incressite de potence dai implants eletrics di gjenerazion dal 2012 al 2013 e je lade sù dal 2,68% e la incressite di potence che si à vude dal 2008 al 2012 e je stade “cuasi dal dut” in gracie dai gnûfs implants fotovoltaics. In chei 4 agns, la energjie rinovabile in regjon e je aumentade dal 40%: al ven cussì cjapât l’obietîf di mieç par jessi in linie cun ce che la Europe e impon pal 2020.
OBIETÎFS
In cheste suaze, cuâi i obietîfs si ise dade la Regjon, tignint cont ancje des regulis e dai precets nazionâi e europeans, e cuâi i trois individuâts par realizâju? La idee, e à dit l’assessôr Vito, e je chê di une “bio regjon”, intune vision “transfrontaliere” e in linie cui obietîfs di “Europe 2020”, che a previodin la riduzion dal 20% di gas te atmosfere, la riduzion dal 20% di consums eletrics e la produzion di almancul il 20% de energjie che si à dibisugne par mieç di energjie rinovabile.
LA RIDUZION DES EMISSIONS
Si vûl, e à spiegât ancjemò Vito, “ridusi lis emissions dai gas che a provochin mudaments ambientâi e ridusi ancje i coscj energjetics midiant di trê azions: eficientament energjetic, doprâ di plui fonts rinovabilis, svilupâ la cognossince e la inovazion”. Tal stes timp, si è dit formalmentri “no” a cierts intervents: no al rigasificatôr di Zaule e al eletrodot talian-sloven Udin Ovest-Okroglo, superâ la centrâl a cjarbon di Monfalcon e no al eletrodot Somplât-Wurmlach, almancul che nol sei sot tiere.
Tal câs di un piçul rigasificatôr, in spiete de Valutazion di impat ambientâl dal ministeri, “bisugne viodi ben lis conseguencis su ambients e trafics – e à dit Vito -, cence prejudizi, ma ancje ricognossint che dongje di aspiets interessants a son chei problematics”.
VOTAZIONS
Tal troi di confront cul teritori, il Plan energjetic regjonâl al à bielzà cjatât il bon acet dal Consei des autonomiis, par vie che Comuns e Provinciis lu an aprovât cun 11 vôts a pro e 3 astensions, i Comuns di Gurize, Ruvigne e Tarvis. I sindicâts, Cgil, Cisl e Uil, invezit a àn solecitât “une proiezion dal impat dal Plan sul cost de energjie e su la ocupazion, che se nol è chel al devente dificil dâ une valutazion tal complès dal document presentât de Regjon”. ❚
Antonella Lanfrit


text:
Il Festival de cjançon furlane al va a Nicole Lizzi
E je rivade sul palc dal Teatri Gnûf “Giovanni da Udine” discolce e cuntun vistidut vert, la vincidore de edizion 2015 dal Festival de cjançon furlane. Nicole Lizzi, 33 agns, di Feagne, e je stade une biele sorprese. La artiste e veve za partecipât a atris edizions dal concors, «e je une creature dal Festival» al à dit di jê il diretôr artistic Valter Sivilotti. Fintremai a cheste ocasion li che e à convinçût la jurie tecniche e il public cul toc “Viaç (still life)” pe «completece artistiche, cualitât di test, musiche, rangjaments e interpretazion». Il test al è sô e al fevele «dal viaç che ognidun al fâs te vite» nus sclarîs Lizzi «li che l’impuartant nol è là che si rive, ma savê che cuant che tu ti voltis indaûr tu puedis cjatâ le linie drete che tu âs lassade». Nicole e à un percors fat di tant studi par rivâ fin culì: di agns e cjape lezions di cjant e di musiche, che e dopre par scrivi lis sôs cjançons. E à un progjet di musiche pop acustic par inglês e par furlan cun Dario Di Lorenzo, che si clame “Sunrise”.
SIMPRI DOPRÂT IL FURLAN_Ancje pe lenghe, no je une “improvisade” come cualchi volte al sucêt (e no dome in chest concors), cul toc in marilenghe tirât fûr de sachete juste pe ocasion. «O ai simpri scrit par furlan, la mê lenghe di cjase, e che e sta une vore ben cu la musiche» e dîs. Une vitorie, duncje, ancje pe musiche in marilenghe che e conte cussì une vôs gnove. E la vitorie di une scuadre. La musiche e je di Stefano Ianne e i rangjaments a son di Jody Bortoluzzi. Po al è cui che al à lavorât daûr des cuintis par dut l’Istât prin di rivâ al apontament di Otubar: plui di 200 oris di laboratoris di tecniche vocâl e interpretative cu la mestre Franca Drioli, di presince seniche e teatrâl cul regjist Walter Mramor e cu la direzion musicâl di Sivilotti. «Mi fâs plasê ricuardâ che chest al è un lavôr simil a chel che al veve fat Don Gilberto Pressacco te prime edizion dal festival tai agns Cincuante» al conte il diretôr artistic. E i risultâts si viodin. In gracie de vuide di mans espertis, i artiscj a son rivâts preparâts al lôr grant moment. «In chê serade, o soi lade tal palc cu la emozion, sigûr, però mi soi sintude sigure di un lavôr madurît dì par dì» e dîs Nicole.
IL DOPO FESTIVAL_Duncje, une ocasion vignude fûr ben, cuntune jurie di lustri cun a cjâf la cjantautore Alice, cu la presince de Mittereuropa Orchestra e soredut cun diviersis cjançons di cualitât jenfri i 16 finaliscj (Ulisse Tonon al secont puest, Giordana Gismano al tierç). Se tal 2012 il festival al veve incoronade Claudia Grimaz, une sigurece, chest an al à scometût suntune zovine promesse. Ma dopo, ce sucedial a cui che al ven fûr di chi? Si studin i rifletôrs e ce restial di lôr? «O vin in progjet di fâ sunâ i tocs plui rapresentatîfs aes associazions bandistichis e corâls dal teritori, come che o vevin za fat te ultime edizion» al sclarîs Sivilotti «chest al è un mieç eficaç e no scontât di difusion, parcè che lis cjançons a jentrin dentri dal repertori des bandis e dai cors in forme ative». E par Nicole, forsit al è in program ancje alc di plui. Cun buine probabilitât, la sô cjançon e sarà puartade ator di Alice, che e à mostrât interès a interpretâle. E o sin sigûrs che se jê e dîs, e fâs, di buine furlane di adozion come che e je.
✽
Piçule storie dal Festival
Il Festival de cjançon furlane al nas tal 1959 a Pradaman, inte suaze dal parc di Vile Giacomelli. Daspò di une lungje polse, tai agns Otante la rassegne e torne par iniziative dai comuns dal “Aster Cultura - Noi Cultura”. Prossime edizion, se dut al va ben, tal 2017. (www.festivaldellacanzonefriulana.it). ❚
Natascia Gargano


text:
Il 2016 de politiche al sarà un an fondamentâl pe autonomie
An gnûf, politiche gnove? Nol è cussì facil strolegâ su ce che nus spiete te politiche furlane intal 2016, ma dut câs si tratarà di un periodi fondamentâl. No dome parcè che a laran a votâ un grum di aministrazions, a scomençâ di Pordenon e Triest, ma soredut par capî dulà che e larà la nestre autonomie. Di fat, si tornarà a scrivi il Statût de Regjon Autonome Friûl-Vignesie Julie e chest passaç al sarà determinant par scuvierzi se la nestre Regjon e deventarà come chês altris o se e savarà rinovâ lis resons de sô specialitât. Par fâlu, tancj in Friûl si spietin che la discussion su la riscriture de Cjarte che e je ae fonde de nestre cundizion no resti sierade intes stanziis dal consei regjonâl ma e vegni slargjade ae comunitât midiant di une Convenzion, o almancul une consultazion publiche come che a stan zaromai fasint Val di Aoste, Trent e Bolzan.
L’orientament de presidente serracchiani nol è ancjemò clâr, ma al somee che e vueli fâ ae svelte, cence involuçâsi in audizions chilometrichis di int, che a ralentin il lavôr e che a fasin pierdi dome timp. Il moment dut câs al invide a jessi democratics: l’avignî de nestre tiere nol pues jessi robe di pôcs. Ancje parcè che la partide dal referendum su lis riformis che si tignarà in Otubar e passarà chenti ancje dal grât di autonomie che si rivarà a sigurâ ae nestre int.
Fevelant di avignì, chel imediât al rivuarde lis aministrativis che si davuelzaran ai 12 di Jugn in 42 Comuns, 6 parsore dai 15 mil abitants e 36 plui piçui. Jenfri dai prins, dulà che lis elezions a podaressin lâ ancje al secont turni, a son Codroip, Cordenons, Monfalcon e Sant Vît ma prin di dut Pordenon e Triest, cjâf lûcs une vore impuartants pai ecuilibris de politiche di cjase nestre: cumò a son in man al centriçampe ma se a Jugn a cambiassin paron a fasaressin passâ doi agns di Infier ae zonte regjonâl. In tancj altris paîs dal Friûl si larà aes urnis: di Palme a Tisane, di Tarcint a Grau, di Maian a Romans. Pardut si resonarà di situazions locâls, ma sino sigûrs che no contaran ancje resonaments plui larcs, come lis Uti o la riforme de sanitât? ❚
Walter Tomada


text:
Biadelore la Regjon e jude il furlan. Lu fâs cun… Jude, il servizi di traduzion automatiche
In spiete di une scuele par furlan che no ven, tocje fâ cont sul talian par fâ scrivi furlan i uficis publics. E cussì la Regjon e metarà a disposizion dai Ents publics dal F-VJ, un imprest informatic pe traduzion, semplice e simultanie, dal talian al furlan. Il servizi al sarà indreçât ai dipendents di Regjon, Comuns, Aziendis pai Servizis Sanitaris, Ospedâi, Ents Regjonâi e altris Ents locâi de aree furlanofone. La iniziative e je finanziade de Regjon Friûl-Vignesie Julie cun 30.000 euros e puartade indevant dal pont di viste tecnic di Insiel che e à cuistât, par 12 mês, il program di traduzion automatiche “Jude3” realizât de societât cooperative Serling. Jude, dal verp “judâ”, ma ancje de detule che e dîs che “tradusi al è tradî” (e duncje al è un riferiment a Jude, il biblic traditôr par ecelence), al è un program che al garantìs un servizi di traduzion automatiche di alt nivel. Jude al analize il test talian e lu trasforme in lenghe furlane. Clâr che un tradutôr automatic, par ben che al funzioni, nol pues jessi perfet: al varà simpri bisugne di cualchi sestament.
FUNZIONAMENT_ E cussì, in curt la Direzion Autonomiis locâls e inviarà une mail par spiegâ cemût discjamâ Jude. Su la schermade dal pc di ogni dipendent si viodarà ancje un leam al sît de ARLeF che al indrece ae sezion dal Grant Dizionari Bilengâl Talian-Furlan e al Coretôr Ortografic Furlan che al analize il test, segnalant erôrs di ortografie e sugjerint lis corezions pussibilis. In gracie di un Plug In, il coretôr al agjìs in maniere direte su la pagjine word dal test. Tra i imprescj informatics pe traduzion on line in lenghe furlane al va infin segnalât Jude Meteo, presentât dal diretôr di Osmer FVG Stefano Micheletti, che al tradûs in maniere automatiche lis informazions meteo in gracie di une memorie di plui o mancul 9.000 formulis e frasis dal lengaç des previsions, garantint un servizi a alte tecnologjie.
FORMAZION_ Tacant dal Zenâr dal 2016, a son previodûts trê incuintris formatîfs sul teritori (Tumieç, Gurize, Pordenon) par ilustrâ lis potenzialitâts dal tradutôr, indreçâts a ducj i subiets coinvolts. Vie pai incuintris e sarà dade dimostrazion pratiche dal funzionament e la Regjon e invidarà a disfrutâ ad implen cheste altre oportunitât di cressite comunicative. Si spere no masse “standardizade”: o sperìn te capacitât dai operadôrs. ❚ ✒ Redazion/ARC/EP


text:
Frico e fantasie cun Arnaldo Zorzetto, e a Otubar il FRICO plui lunc dal mont
«Un frico vegan? Ma sino mats?». Sì: un frico vegan. Se il formadi al è un prodot che al ven dal nemâl, un frico vegan al vûl dî gjavâi il formadi e meti alc di compagn, che però nol è il formadi. Une marcje dal made in Cjagne lu à fat e lu sta vendint: il frico vegan. Arnaldo Zorzetto - imprenditôr e in passât gjestôr di locâi de movida udinese, fin che al à finît par vierzi a Cividât un puest là che il mangjâ furlan al è l’umbriçon dal mont - si suste. Il frico al è il master–plat de sô Osteria alla terrazza e di un progjet che, partît de citât ducâl, al è lât pes sagris di dut il Friûl. Ancjemò sul frico vegan: «Jo no discut lis sieltis di marketing, ma par plasê: no stait a clamâlu frico. Un frico cence formadi nol è frico. Vonde. Che lu clamin… ce saio jo… pete di cartufulis? Ma no frico».
La tutele dal prodot. Par cui che no lu cognòs, Arnaldo Zorzetto al è un personaç tant creatîf. Un vulcan di ideis. La ultime si davuelzarà chest atom: il frico plui lunc dal mont. Un fricon dilunc dai 86 metris dal Puint dal Diaul, a Cividât. Cun tant di documentazion video, doprant un dron. Parcè un event dal gjenar? «Par sburtâ la tutele dal prodot, sensibilizâ la int e tirâ dongje noaltris piçui produtôrs par fâ deventâ il frico Dop o Igp: cun tutele ricognossude e un dissiplinâr clâr, che lu pei al Friûl. La tutele dai produtôrs par prins. Problemis come che a son stâts cul Tokai, no ju viôt, nol è pericul che il prodot nus vegni robât. Ma za vuê al supermarcjât si cjate frico produsût in Lombardie. Alc al va fat par blocâ chestis delocalizazions: il frico al à di jessi un prodot di un teritori».
Po dopo, si à di frontâ il probleme dal non. No ducj a san che Frico al è un non comerciâl olandês regjistrât, di une aziende grandonone che e prodûs formadi. Par capîsi: une specie di Nutella dal lat lavorât, pressât e, si fâs par dî, insacât: baste viodi la galarie des piecis di formadi sul web. Prodots che a van ancje in Gjermanie, France e Spagne. La Frico Cheese e à za jevât pucis in passât sul non, par vie che al è regjistrât e che in Olande al identifiche un prodot specific, come la Nutella pe creme di cjocolate. «Dome Savio, il produtôr plui impuartant di frico chi di nô, al è rivât a vê une liberatorie par doprâ il non. La idee dal event di Cividât e vûl creâ un Consorzi o une Associazion di impresis par studiâ soluzions buinis pal marcjât e prudelâlu cuntun dissiplinâr».
Street food. Zorzetto al à pandût il frico ator pal Friûl maridant il concet dal Street food, frico tant che “mangjâ di strade”. La sô Ostarie e je intune vie strete, e par vie de assonance cul non street lu à lançât su Tripadvisor tant che locâl che al propon mangjâ origjinâl e gjenuin. Cuatri agns za fa, si è inventât il Frico-burger, un panin implenât di frico, pratic di cjapâ sù e di puartâ vie.
No “mangjâ e murî” ma: mangjâ e talpinâ pe storie de citadine su lis aghis da Nadison. Slargjant la filosofie, si è inventât une ApeCar par dâ fûr il Frico-burger ator. L’an passât, a Friulidoc, al à vendût 1500 panins di frico.
E invezit, la partecipazion al Street Food Truck Festival (event davuelt a Udin in Zardin Grant, tancj furgons e birocins che a proponevin mangjativis di cualitât) lu à fat incuintrâ cun chei di Farinel on the road, che dai Cjanâi dal Canavês (Piemont) a proponevin la “miasse”, piadinis di polente, cuetis sul fier ardint. «E cussì,o vin proponude ancje une piadine furlane: cun dentri ce che un al vûl. Il persut di Sant Denêl o il stes frico».
La invenzion che invezit e à plui pandût il non di Zorzetto ator al è Man vs Frico, une kermesse che e zire par locâi e sagris. Vêso presint lis garis che a vadin a butinton in Americhe, dulà che un al sfide altris concorints a mangjâ une cierte cuantitât di hamburger, plui svelt che al pues? Man vs Frico e je une gare jenfri mangjadôrs di frico. Si scuen parâ jù un chilo e mieç di robe. A àn za partecipât in 230 di lôr. Il record lu à Marco Giorgiutti che al à netât il plat in 3 minûts e 7 seconts. ❚
✒ Oscar Puntel


text:
La ereditât di Aquilee e je la capacitât di integrazion di culturis diferentis
«La Europe e à centatis e intrigosis disfidis devant di se, che e à dibisugne di grampâsi a dut ce che i pues coventâ par tornâ a dissegnâ un costrut di convivence. Di Aquilee e de sô storie si pues cjapâ sù a plenis mans».
Il president de Fondazion Aquilee, l’ambassadôr Antonio Zanardi Landi, al met adun cussì i motîfs che a fasin di Aquilee il puest plui naturâl dulà fâ svilupâ iniziativis come chê di puartâ chenti i reperts dal Museu dal Bardo di Tunisi, segnâts dal maçalizi dai teroriscj, o ben chei che a rivaran a Jugn di Teheran, olme di chê culture persiane sflandorose che e jere grande prime che Rome e nassès.
rapuarts che a vegnin di lontan: «Tal museu di Aquilee – al ricuarde Zanardi Landi – e je la statue di chel african che al è muart achì, ma al pant la sô grande voie di tornâ a cjase, si ben che al ves cjatât un bon acet e un biel stâ». E cheste je dome une des storiis, par vie che «dut tal museu paleocristian, insiemi ae stesse citât, al è la testemoneance vivente dai africans, dai balcanics e ancjemò di cetantis altris gjernaziis che si son dadis adun chenti».
Duncje, cu la mostre dal Bardo – in trê mês si son moltiplicâts par 9 i solits visitadôrs dal Museu, rivant a passe 14 mil di lôr – Aquilee e à davuelt un rûl in sintonie cu la sô storie e culturalmentri strategjic: meti ae puartade di man de Europe interie la pussibilitât di viodi e di cognossi di dongje la art dal ôr mediterani de Afriche. «Al jere un grant interès su chel mont par vie dai atentâts a Tunisi, e Aquilee e à contribuît a fâ cognossi la culture maraveose di chê tiere».
cumò i tocje al iran che cun Zenâr al è tornât tal mieç dai discors dal mont par vie de fin dal embarc. «Po ben, ancje in chest câs l’interès al è grandonon», al dîs Zanardi Landi che al cor sù e jù di Teheran par meti adun la mostre. Dal sigûr l’ambassadôr al à un repert che i plâs: «Al è un basament cun parsore trê leons in bronç che si corin daûr un cun chel altri. Une opare dal VIII secul prin di Crist, di straordenarie elegance». Une opare cussì «no pues no fâ rifleti sul nivel culturâl dal popul che le à produsude».
in sumis, tal puart di aquilee no rivavin dome marcjanziis, ma lis personis e lis ideis. «La sô grande ereditât e je la capacitât di integrazion di culturis diferentis, che al è il probleme centrâl de Europe di vuê», al considere Zanardi Landi. E al va indevant: «Chest concet no si pues dome dîlu, bisugne fâlu vivi, di mût che la fuarce comunicative e evocative e deventi cent voltis plui fuarte. Lis mostris stadis e chês che a vignaran a van in cheste direzion», al siere. ❚
✒ Antonella Lanfrit


text:
CJARGNE. Il “Centri di jutori ae vite” di Tumieç
Ancje intune societât come la nestre, indulà che al somearès che ducj o sedin intune cundizion di benstâ, a son tantis personis che a vivin cun dificoltât e il plui des voltis a àn bisugne di sburts par podê lâ indevant.
tal 2010 a tumieç al nas il centri di jutori ae vite onlus cu la finalitât di promovi e di sostignî il dirit ae vite di ogni om e, in particolâr, di sostignî la vite umane ancjemò tal grim de mari e/o a pene vignude al mont.
«La mission dai nestris volontaris – e dîs Katia Dorigo, presidente de associazion – e je chê di vierzi lis puartis a cui che al ven tal Centri. Di solit o vin maris che a spietin un frut e si cjatin di bessolis a lâ indevant, o vin ancje cubiis cun fruts za nassûts che no rivin ae fin dal mês. I nestris volontaris a vierzin une schede par ogni persone e a tachin une relazion interpersonâl par viodi de situazion e par capî cemût intervignî e cemût cuantificâ lis risorsis. Par esempli, la associazion e cjape in caric i coscj des faturis des utencis di cjase, dai afits, simpri dopo vê fate la juste valutazion. La associazion e vîf in gracie dai volontaris e dai contribûts de int sedi sot forme di bêçs che di materiâl.»
La sede dal centri si cjatile a Tumieç in vie Spalto n. 9/g e e je vierte ogni vinars des 15.30 aes 16.30. Clamant il numar 333/7677866 al è pussibil metisi in contat cui operadôrs dal Centri. Il numar al è atîf 24 oris su 24. La presidente, Katia, e dîs che «di solit lis richiestis di jutori a vegnin fatis vie telefon e al clame il diret interessât o altris personis che a segnalin situazions di bisugne. A chest numar a vegnin dirotadis ancje lis richiestis che a vegnin de Cjargne fatis al numar vert nazionâl SOS VITA 800-813000, simpri atîf 24 oris su 24. Al è clâr che nô volontaris o din une man cu la massime riservatece.»
Par vecjo si diseve che indulà che al nas un frut il Signôr al proviôt al pagnut: la famee, se no rivave, e vignive judade di altris fameis. Vuê al mancje chel spirt di stâ insiemi ma al è inmò cualchidun che al met a disposizion un pôc dal so timp par judâ chei altris, come i volontaris dal Centri di jutori ae vite. ❚
✒ Marta Vezzi


text:
mercoledì 30 marzo 2011
MUSICHE FURLANE ZOVINE
IL PDL DI PALAÇÛL: DUCJ SOTANS DI BORDIN?
PALAÇÛL: LA SCUELE, LIS ELEZIONS
sabato 26 marzo 2011
INCUINTRI PUBLIC A TRIVIGNAN SUL TEME DE RIFORME DES PENSIONS
Si proviodin intervents di Andrea Simone Lerussi, segretari provinciâl dal PD di Udin e di Danilo Margheritta, diretôr dal patronât INCA - CGIL.
venerdì 25 marzo 2011
IL PD REGJONÂL DAL FVG AL CJAPE POSIZION CUINTRI IL NUCLEÂR E LA PRIVATIZAZION DE AGHE
Votade ancje la gnove segretarie regjonâl compueste di Rino Battocletti, Vittorino Boem, Silvia Caruso, Paolo Coppola, Luigi Cortolezzis, Miriam Davide, Carmen Galdi, Fabio Gri, Antonella Grim, Renzo Liva, Diego Moretti, Cristina Nazzi, Fabio Omero, Giorgia Polli, Renzo Travanut (coordenadôr politic), Stefano Ukmar e Fabrizio Venier.
mercoledì 23 marzo 2011
SUCÈS A TISANE PE INIZIATIVE DAL PD CUN FANTIN E SERRACCHIANI SUL TEME DAL LAVÔR
Ae fin ancje diviers intervents e contribûts di bande dal public e dibatit interessant e vivarôs.
IL LABIRINT DAI REFUDONS: ORIENTÂSI JENFRI PROBLEMATS LOCÂI, INOVAZION TECNOLOGJICHE E CONSENS SOCIÂL
Cunvigne sul teme
IL LABIRINT DAI REFUDONS: ORIENTÂSI JENFRI PROBLEMATS LOCÂI, INOVAZION TECNOLOGJICHE E CONSENS SOCIÂL
PROGRAM DAI LAVÔRS
/ 14.15
Regjistrazion e cafè di benvignût
/ 14.45
Introduzion
Giovanni Claudio Magon - Confindustrie Udin
/ 15.00
Prime Part – Dâts
I flus di refudons e lis dibisugnis di implants te Regjon FVG
Beatrice Miorini - Sezion Regjonâl dal Catast dai refudons - ARPA FVG
/ 15.20
Seconde Part – Tecnologjiis
Termovalorizadôrs - tecnologjiis e esperiencis positivis in Italie: lûs e ombris
Paolo Centola - Politecnic di Milan
Dispersion dai refudons organics tes fognaduris: parcè sì parcè no
Franco Cecchi - Universitât di Verone
Implants di smaltiment: cuale vision tal plan Regjonâl dai refudons?
Giovanni Petris - Diretôr Centrâl Ambient e energjie Regjon FVG
/ 16.45
Tierce part – Consens sociâl
Legambiente - Esistial un ambientalisim costrutîf?
Michele Bernard - Legambiente FVG
Ce rûl pe Provincie tal prossim futûr?
Enio Decorte - Assessôr al Ambient de Provincie di Udin
Case history: ricualificazion artistiche di centrâl di cogjenerazion pal teleriscjaldament a Banchette d’Ivrea
Giorgina Bertolino - Associazion Culturâl a.titolo -Turin
Moderadore
Claudia Silvestro - Responsabile Ambient Confindustrie Udin
/ 17.45
Dibatit
/ 18.15
Conclusions
Adriano Luci – President Confindustrie Udin
Par informazions contatâ Confindustrie Udin
Palaç Torriani, Largo Carlo Melzi - Udin
Tel. 0432276203 - ambiente@confindustria.ud.it
La partecipazion e je gratuite, ma e ven domandade la iscrizion on line al sît
www.confindustria.ud.it/convegni/ dentri di lunis ai 28 di març
FIESTE DAL FRIÛL TE BASSE FURLANE
JOIBE ai 24 di Març a Muçane
Inte Biblioteche aes 15.00 pe scuelis primariis e aes 16.00 pe scuele de infanzie
"Storiutis. La pavee, il pessut e la ruie" di Debora Crapiz e Doriana Alessio
VINARS al 1 di Avrîl a San Zorç di Noiâr
Intal Auditorium San Zorz aes 20.45
"Il condot intal ort" comedie teatrâl cun la "Buine blave di Mortean"
SABIDE ai 2 di Avrîl a Muçane
Inte sale dal ricreatori "San Vitale" aes 10.30
"Zovins furlans in musiche" - Conciert dai Luna e Un Quarto e DJ Tubet e presentazion de mape ilustrade "Friûl di Magance" di Luigino Peressini.
DOMENIE ai 3 di Avrîl a Cjarlins
Aes 11.00 Sante Messe par furlan inte glesie parochiâl di Cjarlins
Aes 12.00 Corteu cu la partecipazion de Gnove Bande di Cjarlins e deposizion di rosis tal monument ai muarts in vuere par cure dal grop alpins di Cjarlins.
Aes 12.15 Inte sale parochiâl: presentazion dal librut "La Clape 2011" e cerimonie di consegne dal premi "Britule di Arint" par cure de Clape culturâl di Cjarlins e Sarvâs
martedì 22 marzo 2011
LOTIS DAL CORMÔR: TORNÂ A CONTÂ PAR NO DISMENTEÂ
“La primevere dal 1950, la miserie e la emigrazion, il plan pal lavôr e il grant siopar contrari sul Cormôr. Comizis cun miârs di personis a jemplâ lis placis, sindacaliscj ex-partigjans a traviersâ lis stradis de Basse in biciclete, i zovins, lis assembleis dai zornadîrs. Une lote deventade event politic e sociâl di enorme impuartance pal teritori de Basse e pal mont dal lavôr furlan in gjenerâl. Tornâ a contâ par no dismenteâ.”
Il prin apontament de rassegne Anpi “Resistenze 2011”, dedicât aes Lotis dal Cormôr dal 1950, al è stât un sucès al di là des sperancis. Cirche 150 personis e an jemplât l’auditorium S. Vitale di Muçane mostrânt che la memorie dai oms e des feminis dal Cormôr e je inmò vive. Dopo la introduzion di Lorenzo Fabbro, Adriano Venturini al à presentât un straordenari e comovent video-documentari realizât di Radio Onde Furlane montant lis intervistis ai protagoniscj tiradis sù dilunc dal an passât (60° inovâl des Lotis). Bielissimis ancje lis musichis dai Luna e un Quarto (simpri plui brâfs) e lis leturis dal poete Maurizio Mattiuzza che e an compagnât i presints intun viaç penç di storiis e sintiments. Lis peraulis di Giancarlo Velliscig e la vôs sflandorose di Alessandra Kersevan e an scjaldât i presints che però il batimans plui lunc a lu an regalât a Guerrino Cecotti, l’ultin dirigjent des Lotis dal Cormôr che, rivât dongje dai otante, nol à pierdût dal sigûr ni il snait ni la grinte di chei agns. Cristian Sedran, assessôr dal comun di Muçane che al à sigurât il patrocini de iniziative, al à consegnât un presint tant che segn di ricognossince a Bertuzzi Achille, Brotto Bruno, Cecotti Guerrino, Cudini Rino, Galasso Fanny, Tollon Felice, Andrian Gastone, Mian Mario, Bragagnolo Angela, Alfredo Zaina, Del Piccolo Sante e a Anna Graziutti, fie dal mitic Franco Graziutti “Pablo”. Ultin ricognossiment ae memorie di Ernesto Tartaro, che nus a lassâts sabide stât, e par finî la conclusion cuntune fantastiche e liberatorie “Bella Ciao” cjantade di dute la sale e che e someave no volê finî plui……
lunedì 21 marzo 2011
RIVOLUZIONS ARABIS: MEDITERANI, CAMBIAMENTS E DEMOCRAZIE
RIVOLUZIONS ARABIS: MEDITERANI, CAMBIAMENTS E DEMOCRAZIE
Incuintri public cun Roberto Musacchio, deputât european dal 2004 al 2009, Adel Jabbar, sociolic e sagjist e Majda Badaoui, esperte di mediazion culturâl.
Introduzion di Abdou Faye, CGIL FVG e coordenament Franca Gallo, FLC Cgil Udin.
COMITÂT PE AUTONOMIE E PAL RILANÇ DAL FRIÛL E COMITÂT 482: POLITICHIS PAL FURLAN, LA SITUAZION E JE GRIVIE, LIS RESPONSABILITÂTS CLARIS
domenica 20 marzo 2011
DEBORA SERRACCHIANI E ORLANDO FANTIN A TISANE: LAVÔR E OCUPAZION: CUÂL RÛL PES AMINISTRAZIONS LOCÂLS
PRIME JESSUDE PUBLICHE A PALAÇÛL PE CANDIDADE SINDIC MANUELA ROMANO
giovedì 17 marzo 2011
LIS LOTIS DAL CORMÔR: TORNÂ A CONTÂ PAR NO DISMENTEÂ
“La primevere dal 1950, la miserie e la emigrazion, il plan pal lavôr e il grant siopar contrari sul Cormôr. Comizis cun miârs di personis a jemplâ lis placis, sindacaliscj ex-partigjans a traviersâ lis stradis de Basse in biciclete, i zovins, lis assembleis dai zornadîrs. Une lote deventade event politic e sociâl di enorme impuartance pal teritori de Basse e pal mont dal lavôr furlan in gjenerâl. Tornâ a contâ par no dismenteâ.”
LABORATORI MUZANE: SABIDE IN PLACE PE AGHE PUBLICHE
martedì 15 marzo 2011
CONVOCADE LA ASSEMBLEE REGJONÂL DAL PD PAR LUNIS AI 21 DI MARÇ
Ca sot l'ordin dal dì:
- Relazion de segretarie
- Aprovazion dal document infrastruturis (relazion dal conseîr regjonâl Giorgio Brandolin)
- Adeguament dal statût regjonâl rispiet aes osservazions de comission nazionâl di garanzie e aes modifichis al statût nazionâl
- Comunicazions de segretarie
- Variis e eventuâls
domenica 13 marzo 2011
MANDI "NINO"
sabato 12 marzo 2011
RESISTENZE 2011: IL PROGRAM
viaç viars il 25 di avrîl
Sabato 19 marzo 2011,alle ore 20.15, presso la Sala Ricreatorio San Vitale, Muzzana del Turgnano
Introduzione di Lorenzo Fabbro e Adriano Venturini, videointerviste ai protagonisti, letture di Maurizio Mattiuzza e inserti musicali dei Luna e Un Quarto e di Giancarlo Velliscig e Alessandra Kersevan. Con la partecipazione di Guerrino Cecotti.
“La primevere dal 1950, la miserie e la emigrazion, il plan pal lavôr e il grant siopar contrari sul Cormôr. Comizis cun miârs di personis a jemplâ lis placis, sindacaliscj ex-partigjans a traviersâ lis stradis de Basse in biciclete, i zovins, lis assembleis dai zornadîrs. Une lote deventade event politic e sociâl di enorme impuartance pal teritori de Basse e pal mont dal lavôr furlan in gjenerâl. Tornâ a contâ par no dismenteâ.”
LA MEMORIA, LE STORIE, LA MUSICA E I FUMETTI: FESTA PARTIGIANA
Sabato 16 aprile 2011, alle ore 18.30, presso il Circolo Culturale Trois, Ex Osteria Alle Piramidi, Rivignano
Festa Partigiana con presentazione del fumetto di Davide Toffolo “L’inverno d’Italia” un graphic novel poetico e toccante sulla storia di due bambini internati nel campo di concentramento fascista friulano di Gonars: sullo sfondo i fatti, in primo piano la voce delle vittime dimenticate della Storia. Sarà presente l’autore che dialogherà con il giornalista Paolo Cantarutti. A seguire concerto “resistente” con Le Carogne e Artemisia.
LA MEMORIA, LA RESISTENZA, I LUOGHI, LE PERSONE:
VISITA ALL’OSPEDALE PARTIGIANO “FRANJA” DI CERKNO (SLO)
Domenica 8 maggio 2011, partenza alle ore 7.30, dal parcheggio di Via Nazionale, Palazzolo dello Stella
Visita a Cerkno/Circhina ove i rappresentanti dell’Anpi e del Comune di Palazzolo dello Stella onoreranno i partigiani palazzolesi Lenardon Ercole “Vengo”, Casasola Arduino ” Gavetta” e Gregoratti Gino “Po” caduti in combattimento con la divisione Garibaldi Natisone nel 1945 per difendere la zona libera di Circhina dalle truppe di occupazione tedesche.
Successivamente alla cerimonia presso il Monumento alla Resistenza di Circhina i partecipanti potranno visitare l’Ospedale Partigiano “Franja” uno dei pochi esempi di ospedali partigiani che operarono durante la seconda guerra mondiale in Slovenia ancora conservati.
mercoledì 9 marzo 2011
SCUELIS E PIÇUI COMUNS DOPO LA RIFORME GELMINI
martedì 8 marzo 2011
AGHE BEN COMUN: DÔS VOLTIS SI'
http://pdacquapubblica.wordpress.com
http://www.acquabenecomune.org
lunedì 7 marzo 2011
SACILET 2011 (SORELI, MEMORIE, LIBERTÂT, DEMOCRAZIE, POPUL E PARTIGJANS)
sabato 5 marzo 2011
CIE: UNE VERGOGNE NAZIONÂL
SAFILO: DOI AGNS DI PROROGHE DE CASSE INTEGRAZION E A MARTIGNA' LE PRODUZION E TORNE A PARTÎ (LAVÔR DAURMAN ANCJE PAR CENT DI PRISSININS)
I sindacâts e an anunciât che par chei 526 che no son jentrâts ta chest program si continuarà cun azions di formazion par favorî, dentri dai doi agns di casse che e restin, la plene ocupazion di ducj.
giovedì 3 marzo 2011
TISANE 2011: IL CANDIDÂT DAL CENTRI ÇAMPE
ONDE FURLANE IN ROSE
p.s. Nus pâr une biele cartuline ancje par l’assessôr De Anna che tant che sportîf e za campion di rugby al learà sigurementri l’articul: jenfri lis ecelencis de Regjon, l’Udin, la lenghe furlane, OF e ….ancje il Far East Festival ;-) Notâ par ben, please!
mercoledì 2 marzo 2011
GJAVIS: FUARTE OPOSIZION AE LEÇ DAL CENTRI DRETE IN CONSEI REGJONÂL, PROVEDIMENT RITIRÂT E PERICUL DI CRISI TE MAIORANCE
martedì 1 marzo 2011
INCUINTRI PUBLIC DAL PD SUL TESTAMENT BIOLOGJIC A ÇARVIGNAN
Introduzion e moderazion:
Marina BUDA DANCEVICH , Paola TORTORA e Laura Ivana TONELLI
Relatoris
Dot.re Mariolina CONGEDO
miedi neurolic de ASS 4 MEDIO FRIULI, componente dal grup di studi di bioetiche e curis paliativis de societât taliane di neurologjie
dot.re Federica ZAMBON
avocat
dot.re Manuela PUNTIN
psicolic de S.O.C. Oncologjie de A.S.S. 5
Loredana BALDASSI
Mari di Roby Margutti